Банк тизими барқарорлиги – иқтисодиётни модернизациялашни давом эттириш гаровидир\nТошкент, Ўзбекистон (UzDaily.uz) -- Жорий йилнинг 30 март куниЎзбекистон Республикаси Олий Мажлиси Сенати Бюджет ва иқтисодий ислоҳотлар масалалари қўмитасининг мажлисидаЎзбекистон Республикаси Марказий банки бошқаруви раисининг Ўзбекистон Республикаси Марказий банкининг 2015 йилдаги фаолияти тўғрисидаги ҳисоботи дастлабки тарзда кўриб чиқилди, дейилади Сенат Матбуот хизмати тарқатган пресс-релизда.\nМажлисда сенаторлар, Ўзбекистон Республикаси Вазирлар Маҳкамасининг масъул ходимлари, Марказий банк, манфаатдор вазирлик ва идоралар, тижорат банклари раҳбарлари, экспертлар, шунингдек оммавий ахборот воситалари вакиллари иштирок этдилар.\nПресс-релизда айтилишича, Марказий банк бошқаруви раиси Ф.Муллажонов ҳисоботида Марказий банкнинг ўтган йилдаги фаолияти «Ўзбекистон Республикасининг Марказий банки тўғрисида»ги Ўзбекистон Республикаси Қонунига мувофиқ амалга оширилди ҳамда Вазирлар Маҳкамасининг 2015 йил 16 январда бўлиб ўтган мажлисида Ўзбекистон Республикаси Президенти И.Каримов томонидан белгилаб берилган ва Ўзбекистон Республикаси Олий Мажлиси Сенатининг 2015 йил 7 августдаги Қарорида назарда тутилган вазифаларни бажаришга қаратилгани таъкидланган.\nҲисобот йилида банклар капиталлашувининг юксак даражада ошишини таъминлашга доир ҳар томонлама чоралар кўрилиши, ликвидлик мустаҳкамланиши ва депозит базаси оширилиши натижасида юксак рейтинг кўрсаткичларига ва иқтисодиётнинг реал секторига ажратилаётган кредитлар ҳажми ошишига эришилди. Ижобий кўрсаткичлар халқаро умумэътироф этилган нормаларга мос бўлиб қолмай, балки айрим йўналишлар бўйича уларнинг баъзиларидан ортиқ ҳамдир.\n“Хусусан, ҳисобот даврида банк тизими капиталининг етарлилик даражаси 23,3 фоизни ташкил этди, бу эса Базель қўмитаси томонидан белгиланган халқаро норматив талабларидан деярли 3 баравар (8%) ортиқдир.\nБанк тизимининг жорий ликвидлиги унинг барқарорлигини баҳолаш имконини берувчи кўрсаткичлардан биридир. Банк тизимининг ликвидлиги бир неча йил давомида 64 фоиздан ортиқни ташкил этмоқда, бу эса умумэътироф этилган энг кам талаблардан 2 баравар ортиқдир (30%)”, дейилади Пресс-релизда.\nҲисобот йилида банкларнинг жами активлари 25,1 фоизга кўпайди ва 2016 йилнинг 1 январь ҳолатига 65,2 трлн. сўмни ташкил этди.\nБанк тизимининг барқарорлиги, унга бўлган ишончнинг ошиши, аҳоли даромадларининг кўпайиши аҳоли ва хўжалик юритувчи субъектларнинг бўш пул маблағларини депозитларга жалб қилиш гарови бўлиб хизмат қилди. 2015 йилда хўжалик юритувчи субъектлар ва жисмоний шахслар депозитларининг кўпайиши 28 фоизни ташкил этди ҳамда 2016 йилнинг 1 январь ҳолатига 35,6 трлн. сўмга етди.\nҲисобот даврида тижорат банклари томонидан иқтисодиётнинг реал секторига йўналтирилган кредитларнинг умумий ҳажми 27,3 фоизга ошди. Ички маблағлар ҳисобидан ажратилган кредитлар тижорат банклари умумий кредит портфелининг 86,7 фоизни ташкил этди, шундан 79,8 фоизи инвестиция мақсадларига ажратилган узоқ муддатли кредитлардир.\nИқтисодиёт тармоқларини модернизациялаш ҳамда техник ва технологик қайта жиҳозлашга доир инвестиция лойиҳаларини амалга ошириш учун тижорат банклари инвестиция кредитларининг ҳажмларини кенгайтиришга алоҳида эътибор қаратилди. Шу жумладан 2015 йилда тижорат банклари томонидан ушбу лойиҳаларга жами 10,2 трлн. сўмлик кредитлар ажратилди, бу эса 2014 йилга нисбатан 20 фоизга кўпдир.\nҲисобот даврида кичик бизнес субъектлари фаолияти ва хусусий тадбиркорлик янада ривожланишини қўллаб-қувватлаш мақсадида 12,1 трлн. сўмлик кредитлар ажратилди, бу эса 2014 йилдагидан 1,3 баравар кўпдир. Ажратилган микрокредитлар ҳажми 1,3 баравар ортди ва 2,5 трлн. сўмни ташкил этди. Коллеж битирувчиларига ўз бизнесини яратиш учун 277,8 млрд сўм ажратилди, бу эса2014 йилга нисбатан 1,3 баравар кўпдир.\n2015 йилда кичик бизнес соҳасига 177,4 млн. АҚШ доллари миқдоридаги хорижий инвестиция кредитлари ҳам йўналтирилди. Жаҳон банки ва Халқаро молия корпорацияси маълумотларига кўра «Doung business-2016» тадбиркорлик фаолиятини олиб бориш шартлари бўйича Ўзбекистон мавқеи кредитлар соҳасидаги глобал рейтингда охирги уч йилда 112 бандга, яъни 154-ўриндан 42-ўринга кўтарилди.\nНатижада 2015 йилда банк тизимида амалга оширилган ислоҳотлар иқтисодиёт барқарор ўсиши суръатларини таъминловчи асосий омил бўлиб хизмат қилди.\nРеспублика банк тизимида эришилган ижобий натижалар халқаро рейтинг агентликлари берган баҳоларда ўз аксини топди. Охирги олти йил давомида «Moody’s» рейтинг агентлиги Ўзбекистон банк тизимига «барқарор» рейтингини берди. Ҳозирги вақтдаЎзбекистоннинг барча банклари фаолияти халқаро рейтинг агентлиги томонидан «барқарор» деб қайд этилди.\nҲисоботни муҳокама қилиш чоғида сенаторлар банк назорати тизимини яхшилаш, мамлакат банк тизимининг молиявий барқарорлигини ошириш, аҳоли ва хўжалик юритувчи субъектларнинг пул маблағларини узоқ муддатли депозитларга жалб қилиш ҳисобига банкларнинг ресурс базасини мустаҳкамлаш, кичик бизнес ва хусусий тадбиркорлик ривожланишини рағбатлантириш, банкларнинг инвестиция фаолиятини юксалтириш, шунингдек аҳоли бандлигини таъминлашга алоҳида эътибор берган ҳолда минтақаларни ижтимоий-иқтисодий ривожлантириш дастурларида назарда тутилаётган лойиҳаларни молиялаштириш бўйича тадбирларни мунтазам ва босқичма-босқич амалга ошириш орқалиЎзбекистон Республикаси Марказий банкининг фаолиятини янада такомиллаштиришга қаратилган таклиф ва тавсияларни билдирдилар.\nПресс-релизда қайд этилишича, Ҳисоботни дастлабки тарзда муҳокама қилиш якунларига кўра Ўзбекистон Республикаси Олий Мажлиси Сенатининг Бюджет ва иқтисодий ислоҳотлар масалалари қўмитаси ушбу масалани Ўзбекистон Республикаси Олий Мажлиси Сенатининг навбатдаги ялпи мажлисининг кун тартибига киритиш учун уни Сенат Кенгаши мажлиси муҳокамасига киритиш тўғрисида қарор қабул қилди.


ИИВ тизимида лавозим тайинловлари амалга оширилди | Qalampir.uz\nЖамият\t12 Декабрь 2020 08:01 8547\nИчки ишлар вазирининг шахсий таркиб бўйича буйруғи билан лавозим тайинловлари амалга оширилди. Бу ҳақда Матбуот хизмати хабар бермоқда.\nПодполковник Шаханов Бекназар Ҳабибназарович Қорақалпоғистон Республикаси ИИВ Қораўзак тумани ИИБ бошлиғи лавозимига тайинланди. Бекназар Шаханов тайинловга қадар Қорақалпоғистон Республикаси ИИВ Чимбой тумани ИИБ бошлиғи лавозимида фаолият юритган.\nПодполковник Утамбетов Сабит Абдижамилович Қорақалпоғистон Республикаси ИИВ Чимбой тумани ИИБ бошлиғи лавозимига тайинланди. Сабит Утамбетов бунга қадар Қорақалпоғистон Республикаси ИИВ Қораўзак тумани ИИБ бошлиғи лавозимида фаолият юритган.\nПолковник Хасанов Акил Ахатович Бухоро вилояти ИИБ бошлиғининг ўринбосари - тергов бошқармаси бошлиғи лавозимига тайинланди. Акил Хасанов тайинловга қадар Навоий вилояти ИИБ бошлиғининг ўринбосари-тергов бошқармаси бошлиғи лавозимида фаолият юритган.\nПодполковник Шарипов Шоҳруҳ Шодиевич Навоий вилояти ИИБ бошлиғининг ўринбосари-тергов бошқармаси бошлиғи лавозимига тайинланди. Тайинловга қадар Шохруҳ Шарипов Сирдарё вилояти ИИБ бошлиғининг ўринбосари-тергов бошқармаси бошлиғи лавозимида фаолият юритган.\nПолковник Қаюмов Зоҳиджон Жумабоевич Сирдарё вилояти ИИБ бошлиғининг ўринбосари-тергов бошқармаси бошлиғи лавозимига тайинланди. Зохиджон Каюмов тайинловга қадар Сирдарё вилояти ИИБ Гулистон шаҳар бўйича ИИО ФМБ бошлиғи лавозимида фаолият юритган.\nПодполковник Мавлонов Умиджон Эсонқулович Сирдарё вилояти ИИБ бошлиғининг жамоат тартибини сақлаш бўйича ўринбосари лавозимига тайинланди. Бунга қадар Умиджон Мавлонов Сирдарё вилояти ИИБ Патруль-пост хизмати ва жамоат тартибини сақлаш бошқармаси бошлиғи лавозимида фаолият юритган.\nИИВ ИИБ лавозим\n10 Июнь 15:45 40511\n10 Июнь 20:28 32344\n11 Июнь 19:36 24617\n11 Июнь 19:00 23031\n12 Июнь 01:20 17701


Россия ҳукумати меҳнат муҳожирлари учун киритган тартиб-қоидалардан қуйидаги 5таси энг асосийси ҳисобланади:\n1. МДҲ фуқаролари эндиликда Россияга фақат хориж паспорти билан киради.\n2. Россияда ишлашни истаган хорижлик янги турдаги патент олиши керак.\n3. Янги йилдан бошлаб меҳнат муҳожирлари 3 та имтиҳон топшириши лозим.\n4. Меҳнат муҳожирларига тиббий суғурта олиш мажбурияти ҳам юклатилди.\n5. Эндиликда қонунни бузган муҳожир 10 йил давомида Россияга киритилмайди.\nОзодлик муштарийларидан айнан ушбу 5 та ҳолат бўйича кўплаб саволлар келдики, мутахассислар кўмагида уларга жавоб излаймиз.\nШунинг учун бу мамлакатлар фуқаролари Россияга хорижий паспортлари билан боради.\nЎзбекистонда эса, фуқаронинг биттагина - ички ва айни пайтда хорижий паспорти бор. Бироқ Ўзбекистон виза тартиби бўлган хориж давлатларига чиқаётган фуқаролари учун чиқиш визасини жорий қилган.\nЛекин Россия борди-келди тартиби визасиз бўлгани боис ушбу мамлакатга бориш учун ўзбекистонликлар чиқиш визаси олиши шарт бўлмайди.\nМосквадаги “Ватандош” Ўзбеклар жамияти раҳбари, юрист Усмон Баратов худди шу ҳолатни тушунтирар экан, бундай деди:\n- Ўзбекистоннинг паспорти автоматик "загранпаспорт" ҳисобланади. Шунинг учун Ўзбекистон фуқаролари бемалол олдин қанақа кириб юрган бўлса, шундай киришади,- дейди юрист Баратов.\nРоссия Ташқи ишлар вазирлигининг расмий сайтидаги маълумотга кўра, Божхона иттифоқига аъзо Қозоғистон ва Беларус фуқароларига ҳам ушбу тартиб қўлланилмайди.\nРоссия 1 январдан бошлаб меҳнат муҳожирлари учун ишлашга рухсат берувчи патент тизимини жорий қилди.\nяшаш учун турар-жойи борлиги ҳақидаги маълумотнома;\nтиббий суғурта полисини\nтақдим қилиши лозим.\nЯнги қонунга кўра, муҳожирга ишлаш учун патент берилмаслиги ёки амалдаги патенти бекор қилиниши ҳам мумкин.\n2014 йилда берилган патентлар ўзининг амал қилиш муддати якунлангунига қадар ўз кучини сақлаб қолади ва уларнинг аванс тўловлари аввалги нархлар асосида патент муҳлати якунига қадар ишлайди.\nМосква шаҳри ва Москва вилояти, Томск вилоятида меҳнат муҳожири патент учун ойига 4 000 рубль,\nСанкт-Петербургда – 3 000 рубль,\nСевастополь ва Самара вилоятида – 2 500 рубль,\nРязань вилоятида – 2807 рубль қилиб белгиланган.\nРоссиянинг бошқа вилоятлари бўйича ҳозирча маълумот йўқ.\n1 январдан кучга кирган янги қонунга кўра, Россияда ишламоқчи бўлган муҳожир 3та турдаги:\nбўйича имтиҳон топшириши шарт ҳисобланади.\nДоимий яшаш рухсатномаси (Вид на жительство) олмоқчи бўлган муҳожир эса 20тадан саволга жавоб беришига тўғри келади.\nФМС ходимларига кўра, 3та имтиҳон учун 2,5 соат вақт ажратилган бўлиб, меҳнат муҳожири ҳар 10та саволдан 5тасига тўғри жавоб бериши етарли ҳисобланади.\nИмтиҳон муҳожир ишлаётган ташкилотнинг ўзида ҳам топширилиши мумкин. Бунинг учун махсус мутахассислардан иборат мобил гуруҳ муҳожирларнинг иш жойига боради. Лекин бу муҳожирлар сони 25 одамдан кам бўлмаган ташкилотлардагина амалга оширилади. Иш берувчи муҳожирлар имтиҳони учун олдиндан буюртма бериши лозим бўлади.\nМуҳожир имтиҳондан ўтгани ҳақидаги махсус сертификатга эга бўлсагина Россия ҳудудида ишлаш ҳуқуқини олиши мумкин. Ушбу сертификат беш йил давомида ҳақиқий ҳисобланади.\nҲар бир имтиҳондан ўтиш учун 5000 рубль тўлаш лозим бўлади. Имтиҳондан ўта олмаган муҳожир уни қайта топшириши мумкин. Айни пайтда Россиядаги ўзбекистонлик муҳожирлар имтиҳондан ўтиш учун пора таклиф қилиниши мумкинлигини ҳам айтишмоқда.\nЮқори малакали мутахасислар, 18 ёшга тўлмаган болалар ва Ватандошлар дастури (ўзи ёки ота-боболари аввал Россия ёки СССР фуқаролари бўлганлар) бўйича келганлар ушбу учта имтиҳонни топширишдан озод қилинганлар.\nЭндиликда Россияда ишламоқчи бўлган муҳожир тиббий суғурта полисига эга бўлиши лозим. Акс ҳолда унга ишлаш учун патент берилмаслиги мумкин.\nАгар иш берувчи муҳожирга тиббий кўмак кўрсатишни ўз зиммасига олган бўлса, муҳожирдан тиббий суғурта полиси талаб қилинмайди.\nИш берувчи агар меҳнат муҳожирининг тиббий суғуртаси муддати ўтган тақдирда уни ишдан ҳайдаш ҳуқуқига эга.\nТиббий суғурта полисининг энг арзон пакети 10 минг рублни ташкил қилади.


Алхабат ғазоти « Ўзбекистон Халқ Ҳаракати\n08 November 2016 - 7:00\nТАРИХИ МУҲАММАДИЙ — 110\nТарихи ҳижратнинг саккизинчи йили Расулуллоҳ соллаллоҳу алайҳи васаллам уч юздан ортиқроқ бир бўлук аскарга Абу Убайда ибн Жарроҳни бошчи қилиб Мадинадан беш кунлик узоқликдаги Қизил денгиз бўйидаги Жуҳайна қабиласига юбордилар.\nШу йили ёмғир етарлик ёғмаганидан халқ ичида қаҳатчилик ҳам бор эди. Аскар озуғи учун егулик бир неча саноч (халта) Мадина хурмосидан бошқа ортиқча нарса топмадилар. Борган жойларида йўл тўсиб узунроқ туриб қолишга тўғри келди.\nМадинадан олган озуқларини еб тугатдилар. Энг кейин шу ҳолга етишдиларким, бошчилари Абу Убайда аскарга хурмони бир донадан улашур эди.\nБуни ҳам ейишиб тугатгандан сўнгра, ҳеч нарса қолмагач, очликка чидаёлмай самур дарахти (хабатни) япроғини едилар.\nШундай қийинчиликка қолишган чоғда денгиз тўлқини бир улуғ балиқни четга чиқариб ташлади. Уч юздан ортиқ аскар, йигирма кунга яқин шу балиқни ейишдилар.\nКундан-кунга қувватланиб, танлари соғлом бўлди. Гўштни ейишиб, ёғи билан баданларни мойладилар.\nБу балиқнинг катталиги шундайким, бунинг кўзи ичига оқиб йиғилган ёғни катта косалар билан қудуқдан сув олгандек олишар эди.\nАбу Убайда буюрдиким, анинг бир дона қовурғасини олиб ерга ётқизинглар. Сўнгра туя минган бир новча киши шунинг эгилган жойидан энгашмасдан ўтиб кетди. Бу сафарда йўл тўсиб қанчалик кўп турсалар ҳам, душманга йўлиқишмадилар.\nСўнгра Расулуллоҳнинг рухсатлари билан Мадинага қайтдилар.\nРасулуллоҳ соллаллоҳу алайҳи васаллам балиқ воқеасини эшитгач:\n«Бу балиқни сизларга ризқ қилиб Аллоҳ таоло денгиздан чиқармишдур. Андин бирор бўлагини келтирган бўлсанглар, менга ҳам едиринглар, деб сўрадилар.\nАскар ичида ўшал балиқдан сақлаган кишилар бор эди, дарҳол уни келтириб бердилар.


“Сўғдиёна” сафига кимлар келди?\n12 январь, 2018, 19:44 1467\nЖиззахнинг “Сўғдиёна” клуби янги мавсум учун Жиззахда тайёргарлик кўрмоқда.\nКлуб матбуот хизмати тарқатган хабарга кўра, ўткан мавсумда “Ўзбекистон кубоги” учрашувлари доирасида “Орол” жамоаси сафида “Сўғдиёна”га қарши тўп сурган ҳамда ушбу жамоага бош мураббий бўлиб ишлаган Темур Тўрдиев эндиликда Александр Мочиновга ёрдамчи мураббий вазифасини бажармоқда.\nЎткан мавсумда “Металлург” жамоасида мазмунли ўйин қўрсатган Дониёр Одилов, Дилмурод Каримовлар, “Нефтчи ”дан Отабек Хайдаров, “Обод”дан Обид Ҳакимов ва Фарход Мирахматовлар ва яна бир қатор футболчилар машғулотларда фаол иштирок этмоқда.\n“Динамо” жамоасидан келиб қўшилган ва жамоа сафида бир нечта ўртоқлик учрашувларида майдонга тушган Шохрух Холматов хориж клубидан таклиф олганлиги сабабли жамоа лагерини тарк этди.\nЎткан мавсумда эсда қоларли ҳаракатлари билан жиззахлик муҳлисларни меҳрини қозонган Ихтиёр Тошпўлатов яна “Сўғдиёна”да.\nШунингдек, Ширинбой Абдуллаев, Иззатилла Абдуллаев, Шерзод Жалилов, Шохрух Достонов, Азамат Исроилов ,Элёр Орифов, Сардор Эминов ,Сардор Қулматовлар билан шартнома муддати узайтирилгани махлум қилинди.\nЖиззахликлар белгиланган режага кўра йиғиннинг иккинчи ярми Тошкентда давом эттиришади. Хабарда айтилишича, Тошкентдаги йиғин давомида бир қанча жамоалар билан ўртоқлик учрашувлари ўтказилиши режалаштирилган ҳамда бир нечта футболчиларнинг келиши кутилмоқда.


Россиядаги ўзбек мардикорлари сони бир йил ичида 17,3 фоизга камайди\nМарказий-осиёлик меҳнат муҳожирларининг камайгани рублнинг АҚШ долларига нисбатан қадри тушиб кетгани билан изоҳланмоқда\nСўнгги бир йил ичида Россияда рўйхатга олинган ўзбекистонлик меҳнат муҳожирлари сони қарийб олтидан бир ҳиссага камайди. Россия Федерал миграция хизмати эълон қилган рақамларга кўра, 2015 йил 4 октябрь ҳолатига Россияда расман рўйхатга олинган ўзбекистонлик меҳнат муҳожирлари 2.029.945 кишини ташкил қилади. Бу ўтган ойга нисбатан 3,1 фоиз, бир йил аввалги кўрсаткичга нисбатан эса 17,3 фоизга камроқдир.\nАйни пайтда қирғизистонлик меҳнат муҳожирлари сони ҳам ўтган йилга нисбатан 6 фоизга камайган, лекин ўтган ойга солиштирганда 1,3 фоизга ошган. Россиядан расман қайдга олинган қирғизистонлик мардикорлар 520.328 кишини ташкил этади.\nРўйхатга олинган тожикистонлик меҳнат муҳожирлари сони ҳам ўтган йилдан бери 16,1 фоиз, ўтган ойдан бери эса 1,3 фоизга қисқариб, бугунги кунда жами 966.789 кишини ташкил этган.\nЎзбекистонлик меҳнат муҳожирлари сон жиҳатидан энг кўпни ташкил этади ва шу билан биргаликда энг кўп қисқарганлар ҳам ўзбеклардир. Миграция хизмати расман рўйхатга олинган муҳожирлар сонини эълон қилди, асл рақамлар эса, мутхассисларга тахминига кўра, бир неча баробар кўпроқ бўлиши мумкинлигини айтишади.\nМарказий-осиёлик меҳнат муҳожирларининг камайгани Россияда иқтисодий қийинчиликлар, айниқса, рублнинг АҚШ долларига нисбатан қадри тушиб кетгани билан изоҳланмоқда.\nРоссия Украинанинг Қрим минтақасини анексия қилиши ва шарқий Украинадаги можарога аралашуви ортидан Ғарб томонидан жорий этилган санкциялар ҳамда нефть нархининг жаҳон бозорида кескин тушиб кетиши иқтисодий инқирозни келтириб чиқарди. Бунинг натижасида ўзбекистонлик меҳнат муҳожирлари уйларига жўнатаётган пул миқдори ҳам бир неча баробарга қисқаргани кузатилмоқда.


"Талабалар ўқув фаолиятида масъулиятнинг гендер хусусиятлари" китоби, Н.Ж. Сагиндикова\nМонография, Психология, Жамиятшунослик, Педагогика\nҲамма учун қадрли бўлган вақт ўтиб борар экан, бу ўтаётган давр ичида ҳар бир соҳада, ҳар бир фанда ўзгаришлар, ривожланишлар ўсиб бораверади, бундай ўзгариш ва ривожланишлар сафида инсон руҳиятини ўрганувчи фан психология ҳам бор. XXI асрда психология фанида илғаб бўлмас, анча ўзгаришлар ўсишлар содир бўлди. Жамиятдаги оламдаги ҳар бир ўзгаришлар атроф-муҳитга ўзининг таъсирини ўтказмасдан қўймайди. Шунингдек, ёшлар психологиясига ҳам ўз таъсирини кўрсатади.\nМазкур монография талабалар ўқув фаолиятида масъулиятнинг гендер хусусиятлари таҳлилига бағишланган. Китобда ўзбек ҳамда хориж психологларининг шу муаммо бўйича илмий таҳлилларига асосий эътибор қаратилган. Гендер муаммоси тарихи, ўқув фаолияти муаммоси, шунингдек талабалардаги масъулият ва унинг гендер алоқадорлиги ва уларнинг психологик манбаларда кузатилиши ҳақида таҳлилий мулоҳазалар билдирилган. Гендер муаммоси Ўзбекистонда ўрганилиши минтақавий психолог олимларининг ишлари тахлилида кўрсатиб беришга ҳаракат қилинган.\nМонография асосан, психолог, социолог, педагог мутахассисларга, талабалар ўқув фаолиятида масъулият хусусиятлари, гендер тадқиқотлари ва уларнинг ёшлар психологиясида қанчалик аҳамиятга эгалигига қизиқувчи кенг китобхонлар оммасига мўлжалланган.\nТалабалар укув фаолиятида масъулиятнинг гендер хусусиятлари


Энг зўр смартфонлар ўнталиги (AnTuTu рейтинги, 2019 йил март): янги қиролни қарши олинг! - Terabayt.Uz\nЭнг зўр смартфонлар ўнталиги (AnTuTu рейтинги, 2019 йил март): янги қиролни қарши олинг!\nAnTuTu жамоаси Android-смартфонларнинг самарадорлик бўйича навбатдаги рейтингини эълон қилди. Рўйхатга шу кунгача бозорга чиққан, бевосита фойдаланувчиларнинг ўзлари ушбу бенчмаркда текшириб кўрган моделлар қатнашган.\nЭсингизда бўлса, Lenovo Z5 Pro GT флагмани ваъда қилинганидан ҳам ошиқ натижа кўрсатиб, AnTuTu’да мутлақ рекорд ўрнатган эди. Бироқ кейинчалик Xiaomi Mi 9 ундан ҳам ошиқ кўрсаткич намоён этганди. Хулласи калом, «хитойча Apple»нинг янги флагмани AnTuTu эълон қилган рейтингда энди сўзсиз ғолиб бўлиб турибди – 371 849 балл! Lenovo Z5 Pro GT 855 смартфони 353 469 балл билан иккинчи ўринни эгаллаган бўлса, ўтган ойдаги рейтинг ғолиби – Nubia Red Magic Mars ўйинбоп смартфони 320 763 очко билан кучли учликни якунлаб берган.\nЭнг зўр смартфонлар ўнталиги ва уларнинг баллари билан қуйида тўлиқ танишиб олинг:\nГувоҳи бўлаётганимиздек, хитойлик техногигантнинг энг зўр флагмани – Huawei Mate 20 атиги тўртинчи ўринда. Кўриниб турибдики, Snapdragon 855 процессори Kirin 980 чипидан устунлигини намоён этган. Лекин Nubia Red Magic Mars нисбатан эски, яъни ўтган йилги Snapdragon 845 чипи базасида ишласа-да, натижалари Kirin 980 процессорли смартфондан баланд!\nКейинги ўринларни тегишлича: Honor V20 (306 726 балл), Huawei Mate 20X (304 325 балл), Honor Magic 2 (301 442 балл), Asus ROG Phone (297 953 балл), Black Shark Helo (297 473 балл) ҳамда Xiaomi Mi 8 Pro (296 953 балл) смартфонлари банд этишган.\n2019 йилнинг март ойигача энг зўр натижалар кўрсатган смартфонлар рўйхатидан Xiaomi Mi 8 Pro моделининг глобал прошивкали, 8/128 гигабайт хотирали вариантини Terashop.uz интернет-дўконимиздан 4 299 000 сўм эвазига сотиб олиш мумкин. Айниқса, шу кунларда – акция доирасида бу харидингиз янада ёқимли ва манфаатли бўлади.\nЎҚИНГ: AnTuTu’нинг янги рекордчиси, тағин ҳамёнбоп iQOO Monster геймерофони тақдим этилди!\n#AnTuTu #Xiaomi #Android смартфон #рейтинг #тест #Xiaomi Mi 9 #Qualcomm Snapdragon 855


Оила фиқҳи » Категориялар » Аудиолар » Саҳифа : 1\nДин учун амал қилишлик\nУшбу маърузада дин учун амал қилиш ҳар бир мусулмоннинг вазифаси эканлиги, Оллоҳ йўлида ва ислом байроғини кўтаришда маломатчининг маломатига ва машаққатларга қарамай ҳаракат қилиш, динга даъват қилишдаги одоблар ҳақида сўз боради.\nЁмон улфатнинг таъсири\nУшбу маъруза қуйидаги мавзуларни ўз ичига олади: – Инсониятнинг яратилишидан кўзланган асосий мақсад; – Наҳл сурасининг 36-оятининг шарҳи; – Солиҳ ҳамроҳ ва ёмон улфат; – Фурқон суросининг 27-29 - оятларининг шарҳи: “Ўлим бўлсин менга, қанийди мен фалончини дўст тутмаганимда эди”; – Солиҳ кишилар ва яхши инсонлар билан ҳамсуҳбат бўлишнинг самаралари.\nАёлларга хос дарслар (32) “Аёл ва фарзандларнинг нафақаси эрнинг зиммасига фарздир” (2)\nУшбу дарс қуйидаги мавзуларни ўз ичига олади: - Ўттиз биринчи ҳадис шарҳи: Аёл ва фарзандларнинг нафақаси эрнинг зиммасига фарздир (2-қисм).\nАёлларга хос дарслар (31) “Аёл ва фарзандларнинг нафақаси эрнинг зиммасига фарздир” (1)\nУшбу дарс қуйидаги мавзуларни ўз ичига олади: - Ўттиз биринчи ҳадис шарҳи: Аёл ва фарзандларнинг нафақаси эрнинг зиммасига фарздир (1-қисм).\nАёлларга хос дарслар (22) “Эридан талоқ сўрашнинг ҳаромлиги”\nУшбу дарс қуйидаги мавзуларни ўз ичига олади: - Йигирманчи учинчи ҳадис шарҳи: Аёл киши бирон сабабсиз эридан талоқ ёки хулъни сўрашининг ҳаромлиги;\nОила ва унинг ҳуқуқлари\nМасъулиятимизнинг ҳажми қанча?\nҚалб ва вақтга этибор\nМусулмон шахс китоб ва суннатда\nМаърузачи : Муҳаммад Ийсо Ғорсия\nДўст танлаш ҳикмати\nЎсмирлар - жумбоқлар ва ечимлар\nМаърузачи : Солиҳ Толиб Маърузачи : Нуржилин Ҳожи Абу Бакр Таҳрир : Софий Умон


Тошкент метросида вагон ушлагичларига оёғи билан осилиб турган йигитнинг шахси аниқланди - Zamin.uz\nТошкент метросида вагон ушлагичларига оёғи билан осилиб турган йигитнинг шахси аниқланди\nInstagram ва Telegram ижтимоий тармоқларида Тошкент метросида ўспириннинг вагон юқоридаги ушлагичларига оёқлари билан осилиб туриб, ғалати овоз билан бақираётгани тасвирланган видео тарқалди. «Тошкент метрополитени» УКнинг маълум қилишича, тергов жараёнида ушбу йигитларнинг кимлиги аниқланган.\nМаълум қилинишича, улар 2005 йилда туғилган А.А. ва Т.У. исмли йигитлар бўлиб, Юнусобод туманидаги 105-мактабда ўқийди. Ушбу ҳаракатни йигитлар Instagram ижтимоий тармоғидаги шахсий саҳифасини ривожлантириш, обуначилар сонини кўпайтириш мақсадида амалга оширган.\nУлар билан Ички ишлар вазирлиги Метрополитендаги хавфсизлик бошқармаси вакиллари, пойтахт метрополитени маъмурияти, шунингдек, 105-мактаб маъмурияти ва ота-оналар иштирокида тушунтириш ишлари олиб борилган. Мазкур ҳолат бўйича иш қўшимча кўриб чиқиш мақсадида ҳудудий (яшаш жойидаги) вояга етмаганлар билан ишлаш бўлимига ўтказилган.\nУшбу ҳаракатлар ҳуқуқбузарлик ҳисобланади ва Маъмурий жавобгарлик тўғрисидаги кодекснинг 115-моддасига (метрополитендан фойдаланиш қоидаларини бузиш) биноан чора кўрилади.\n«Бундан ташқари, улар Ўзбекистонда коронавирус тарқалишининг олдини олиш бўйича Республика махсус комиссияси томонидан карантин даврида белгиланган ниқоб режимига риоя қилмай, қоидаларни бузгани учун ҳам жавобгарликка тортилади», — дейилади хабарда.\nМетрополитен раҳбарияти йўловчиларни огоҳликка чақириб, улардан метро хизматларидан фойдаланиш қоидаларига қатъий риоя қилишни сўраган. “Замин” янгиликларини “Одноклассники”да кузатиб боринг\nЯнгиликлар » Жамият » Тошкент метросида вагон ушлагичларига оёғи билан осилиб турган йигитнинг шахси аниқланди


Бухоронинг битта туманида ўнлаб ИИБ ходимлари...\n05.02.2020 09:40 0 4331\n2018 йилнинг октябрь ойида Қоракўлда бир гуруҳ ёшлар томонидан икки кун давом этган безориликлар бир нафар ёш йигитнинг ўлими билан якун топган эди. Маҳалла-кўй ҳамда ички ишлар профилактика инспекторлари вазиятга жиддий эътибор қаратганида фожианинг олди олинармиди, дейсан-да. Таассуф...\nОрадан салкам икки йилча вақт ўтди. Бироқ туманда қотиллик, тан жароҳати етказиш, босқинчилик, ўғрилик, безорилик, ўлим билан боғлиқ йўл-транспорт ҳодисалари каби жиноятлар сони ошаверди...\nЎзбекистон Республикаси Ички ишлар вазири, генерал-лейтенант Пўлат Бобожонов бошчилигидаги ишчи-гуруҳ томонидан Бухоро вилоятида олиб борилган ўрганишлар якуни бўйича ўтказилган кенгайтирилган йиғилишда бу ҳақда сўз борди.\nЙиғилишда хизматни ташкил этишда жиддий камчиликларга йўл қўйган Қоракўл тумани ИИБ бошлиғи О.Қурбонов, Қоракўл тумани ИИБ тергов бўлинмаси бошлиғи Ф.Норов ҳамда 6 нафар профилактика инспектори эгаллаб турган лавозимларидан озод этилди.\nМаълумотга кўра, Қоракўл туманидан ташқари, Ғиждувон, Бухоро, Қоракўл, Жондор ва Пешкў туманларида ҳам ёшлар томонидан содир этилган жиноятлар сони ўтган даврга нисбатан кўпайган. Йиғилишда ички ишлар органларининг бошқа ҳуқуқ-тартибот идоралари ва кенг жамоатчилик билан ҳамкорликда ҳуқуқбузарликларнинг олдини олиш борасида аниқ ёндашув асосида тизимли иш олиб борилмаганлиги кескин танқид қилинган.\nХусусан, вилоятнинг 109 та маҳалласида жиноятчилик кўрсаткичи ўтган йилгига нисбатан ошган. Айниқса, «Ашрафий», «Шайҳон», «Садриддин Айний», «Работиқалмоқ», «Шарқ», «Помўза», «Афросиёб», «Зарафшон» ва «Дўстлик» маҳаллаларида юқори бўлган. Шу нуқтаи назардан, йиғилиш давомида хизмат вазифасини бажаришдаги камчиликлари учун вазир томонидан вилоят ИИБ пробация бўлими бошлиғи Б.Асадов, Бухоро тумани ИИБ бошлиғининг ёшлар масалалари бўйича ўринбосари А.Салиховлар ҳам ўз вазифасидан бўшатилди.\nБухоро вилоят ИИБ ҳуқуқбузарликлар профилактикаси бошқармаси бошлиғи Ж.Болтаев, Бухоро тумани ИИБ бошлиғининг ёшлар масалалари бўйича ўринбосари М.Мустафоев, Бухоро вилояти ИИБ 1-сонли жазони ижро этиш колонияси бошлиғининг тарбиявий ишлари бўйича ўринбосари Т.Абдуллаевларнинг эса ҳар бирига интизомий жазо чоралари берилди.\nИчки ишлар вазири билан ўтган учрашувларда асосий эътибор 2019 йил давомида ва жорий йилнинг ўтган даврида вилоятда жиноятчиликка қарши кураш ва ҳуқуқбузарликларни барвақт аниқлаш борасида ҳамкорликда амалга оширилаётган ишлар, аҳоли тинчлиги ва осойишталигини таъминлаш, жамоат тартибини сақлаш ва фуқароларнинг мол-мулкларини ишончли муҳофазалаш, ёшлар иштирокидаги ҳуқуқбузарликларнинг олдини олиш борасида амалга оширилган ишлар ва йўл қўйилган камчиликлар танқидий таҳлил қилинди.\nАлбатта, ижбоий кўрсаткичлар ҳам йўқ эмас. Олиб борилган профилактика ишлари натижасида ўтган йил давомида вилоятда жиноятлар сони 8,5 фоизга, жумладан, қотиллик 31,6 фоизга, оғир тан жароҳати етказиш 15,9 фоизга, босқинчилик 50 фоизга, ўғирлик 28,3 фоизга, фирибгарлик 10,4 фоизга камайишига эришилган. Бухоронинг 179 та маҳалласида жиноятлар содир этилмаган бўлса, 170 та маҳаллада жиноятлар кўрсаткичи камайишига эришилган.\nИИВ Бухоро профилактика инспектори Пўлат Бобожонов ишчи гуруҳ Ички ишлар ходимлари\nКоронавирус бугун, 14:34


Қисматнинг турфа синовлари — Ishonch Gazetasi\nҚисматнинг турфа синовлари\nХива «Мурувват» ногиронлар учун эркаклар интернат уйида 200 нафар фуқаро васийликка олинган. Уларнинг 23 нафари биринчи гуруҳ, 177 нафари иккинчи гуруҳ ногирони. Ўзининг саксон йиллик фаолияти давомида ушбу муассаса не тақдир соҳибларига бошпана бўлмади дейсиз? Қисматнинг турли синовлари туфайли бу даргоҳга келиб қолганларнинг ҳар бири гўё ҳаёт деб аталмиш китобнинг ўқилмаган бобларидир.\n«Менга онам илҳом беради»\nҲар сафар ушбу муассасага борганимда, маънавият хонасидаги оддий қаламда чизилган бетакрор расмлар диққатимни тортади. Мана, ҳозир ҳам улардан бирини қўлимда тутиб турибман. «Ёлғизлик» деб номланган ушбу суратда улкан фалсафа мужассамга ўхшайди. Тўрт томонини сув қоплаган оролча. Ёлғиз дарахт ва унга суяниб ўтирган ҳолда хаёлот оламига ғарқ бўлган йигит. Расмга термулиб ўйга толаман. Ёлғизлик — ўйлаб олиш учун берилган имкониятми? Уқубатми? Чорасизликми? ..\nНавбатдаги расм эса «Онамга» деб номланган. Картинанинг бир четида нур сочиб турган қуёш, бир ёнида ер шари тасвири, ўртада бешик, бир ёнбошида оромкурси, пастда қабртоши. Чиройли ҳуснихат билан «Сиз менга ёруғ оламни бердингиз. Мен сизга нима бера олдим? Нега кўзларим жиққа тўла ёш?» деб ёзилган. «Бир боқишда муҳаббат», «Навқирон Хива», «Истиқлол шукуҳи» каби ўнлаб рангтасвирларнинг ҳар бири ўзига хос.\nБу расмларни ушбу даргоҳда васийликка олинган Алиқўзи Жўрабоев чизган. Алиқўзи асли Тошкент вилоятининг Бекобод туманидан. Табиатан камгап йигит билан суҳбатимиз аввалига унчалик қовушмади. Айниқса, «Табиат манзараларини яхши чизаркансиз» деган хушомадимга энсаси қотгандек бўлди.\n— Мен мактабда аъло баҳога ўқиганман. Географияни, ботаникани, тарихни яхши биламан, — дея жавоб қайтарди.\nШунда уни касалманд киши сифатида қабул қилаётганим ёқмаганини англадим.\n— Расмларни қандай чизасиз? — дея сўрайман хижолатпазликдан қутулиш учун.\n— Тасвирлар кўзим ичида пайдо бўлади. Сўнг қоғозга тушираман.\n— Қачондан буён шу иш билан машғулсиз?\n— Болалигимдан рассом бўлмоқчи эдим. Тошкент давлат педагогика институтига чизмачилик йўналиши бўйича топширганман. Мандатда йиқилганман. Кейин тирикчилик ташвишларига шўнғибми, ўқишга уринмадим.\n— Ижод кишиларига нималардир туртки беради, жунбушга келтиради. Сизга ким илҳом беради?\n— Онам. Турсуной Мирзаева — новвой эди. Тез-тез тушимга киради. Кўнглимни кўтаради, юпатади. Онажонимдан айрилганимга ўн беш йилдан ошди. Бувим ва онамни бир йилда ерга берганмиз. Отам ҳаёт.\n— Ака-укаларингиз …\n— Ўгай укам билан бирга саккизтамиз, — Алиқўзи ҳар бир опа-синглиси, укалари ҳақида алоҳида меҳр билан сўзлайди.\n— Сизни йўқлаб туришадими?\n— Баъзида кичкина қизим, ҳар замонда отам телефон қилиб туради.\n— Фарзандларингиз… борми? — дейман секингина.\n— Ҳа, учта. Бир ўғил, икки қиз. Ўтган йили катта қизим Мафтунани чиқардик. Таътил олиб, бориб келдим. Қизимнинг тўйини катта ўғлим Сухроббек қилди, барака топсин. Мадина қизим коллежда ўқийди. Расм чизишга қизиқади. Насиб қилса, институтда ўқитмоқчиман. Орзуларим шу қизимда ушалишини жуда-жуда хоҳлайман.\n— Турмуш ўртоғингиз…\nАлиқўзи хўрсиниб қўйди.\n— Бу ерда сизга қандай муносабатда бўлишяпти?\n— 2013 йилдан бери шу ердаман. Олдинига ҳеч кўниколмадим. Шифокорлар мени юпатиш ўрнига, жуда қўпол муносабатда бўлишди. Фақат Равшан ака раҳбар бўлиб келгачгина, вазият ўзгарди. У кишидан миннатдорман.\nАлиқўзи соғлом ҳаётга қайтишга тайёр\n— Алиқўзи кейинги йилларда анча ўзига келиб қолди. Мен бу ерга ишга келганимда қотмагина йигит эди. Ҳаёт изтироблари, меҳрга ташналик қалбини, руҳини жароҳатлагани шундоқ кўзга ташланиб турарди. Ҳамма беморлар қатори у билан ҳам дилдан суҳбатлашдим. Қўлидан нима келишини сўрадим. Қарасам, яхшигина истеъдоди бор. Қоғоз, қалам олиб бердик. Алиқўзи нафақат яхши расм чизади, шундай гўзал ландшафт яратадики, ҳайратингизни яширолмайсиз. Яқинда менга устахона очиб беринг, интернатимиз деворларини нақшлар билан безайман, деб қолди. Ҳозир устахонани тайёрлаяпмиз, — дейди муассаса директори, тиббиёт фанлари номзоди Равшан Шенязов.\nДиректорнинг билдиришича, Алиқўзи Жўрабоев соғлом ҳаётга қайтишга тайёр. Кейинги икки йилда хасталиги умуман хуруж қилмаган. Фақат бир муаммо бор: у муассасадан чиқиб, эски оиласига қайтишни хоҳламайди. Алиқўзи оила қурса, намунали оила бошлиғи бўлишига ишонаман, — дейди муассаса раҳбари. — Ўтган йили республика «Мурувват» уйлари ўртасида ўтказилган танловда унинг расмлари юқори баҳоланди. Ҳунарманд, асосийси, ўта меҳнаткаш. Фақат қаерда яшайди, деган масала бор. Бугун давлатимиз раҳбари томонидан ногиронлиги бўлган фуқароларга қаратилаётган эътибордан фойдаланган ҳолда, мутасаддиларга мурожаат қилмоқчимиз. Агар унга ҳам уй берилса, оила қуриб, соғлом ва бахтли турмуш кечирармиди… Истеъдоди рўёбга чиқишини жуда-жуда истайман.\nБекзод Навоийдан ғазал ўқийди\nВасийликка олинганлар орасида яна бир йигит диққатимизни тортди. Бекзод Очилов Жиззах шаҳридан. Унинг қувваи ҳофизаси шунчалик кучлики, ўқиган шеърини бир зумда ёд олади. Воқеалар ҳақида гапирганда, санаси, соати, дақиқасигача тўхталади. Айниқса, ҳазрат Навоийнинг ўнлаб байтларини шунчалар ифодали ўқийдики… Абдулла Орипов, Эркин Воҳидов шеъриятининг мухлиси. Муассаса деворларига ёзилган барча афоризмлар хотирасига муҳрланган. Яна бир жиҳати, аксарият шеърлардаги «Ватан» сўзи ўрнига «она» сўзини қўллаб ўқишни яхши кўради.\n— Армияга боролмаганимга афсусланаман, — дейди Бекзод. — Онамни қистовга олиб, у киши билан мудофаа бўлимига борганмиз. «Соғлом бўлганингизда жон деб ҳарбий хизматга олардик», дейишди. Касаллигим туфайли оила ҳам қуролмадим. Хаёлимда оиламнинг, фарзандларимнинг қиёфасини яратганман. Болаларим бўлса, уларга умуман қўпол муносабатда бўлмасдим. Китобларда ўқиганларимни сўзлаб берардим. Мен жажжи болаларни, уларга эртаклар айтиб беришни яхши кўраман.\nБекзод яна ҳазрати Султон Увайс зиёратгоҳидан, Хива саёҳатидан олган таассуротларини мароқ билан сўзлайди.\nУ ҳозир 36 ёшда. Асосий вақтини кутубхонада ўтказади. Ҳунармандчиликка ҳам қизиқади. Муассасадаги гулларни парвариш қилади. Оиласида уч қиз, икки ўғил катта бўлишганини, онаси Маҳбуба опа тиббиёт ходими бўлиб ишлаганини, ҳозир нафақадалигини ички ўкинч билан ҳикоя қилади.\n— Онам охирги марта 2015 йилда келган эди. Уни жуда соғиндим, — дейди. — Онам келсайди, шеърлар ўқиб берардим. Хонамда ўстириб қўйган гулларимни совға қилардим…\n«Тўрт кишини оиласига қайтардик»\n— Тажрибангизда соғлом ҳаётга қайтариш ҳолатлари учраганми? — сўрайман директордан.\n— Ўтган йили биринчи марта васийликка олинганлардан тўрт нафарини оиласига қайтардик, — дейди Равшан ака. — Ҳазорасплик Сотимбой ака (исми ўзгартирилган) бу ерда ўн йилдан зиёд яшади. Ёши олтмишга яқинлашди. Чаққон, меҳнаткаш. Кейинги йилларда умуман хасталиги безовта қилмади. Укаси тез-тез кўришга келиб турарди. «Акамни олиб кетсам бўладими?» деб сўради бир сафар. Шифокор кўригидан ўтказдик. «Оилада яшаши мумкин» деган хулоса беришди. Ўшанда Сотимбой аканинг қувонганини кўрганингизда эди!\nВасийликка олинганлар билан ишлаш тажрибасига қизиқдим.\n— Юринг, ўзингиз гувоҳ бўласиз, — йўл бошлайди директор.\nБу ерда жорий қилинган энг сўнгги янгилик — ҳайкалтарошлик устахонаси диққатимизни тортди. Тарбияланувчилар томонидан цемент ва алебастр қоришмасидан ясалган турли мультфильм қаҳрамонларининг қиёфаси ўзига хос. Директор тез кунларда муассаса ҳудудини ушбу ҳайкаллар билан безаш кўзда тутилаётганини айтади. Ундан кейин сал юрмай, қуёнхона, товуқхонага кирдик. Муассасада, шунингдек, чорвачилик ҳам йўлга қўйилган. Иссиқхонани кенгайтириш чоралари кўрилмоқда. Узумзор, олмазорларга баҳорги ишлов берилмоқда. Умуман, бу ерда ҳар бир қарич ердан унумли фойдаланилади. Сабзавот ва полиз маҳсулотлари ҳам етиштирилади.\n— Васийликка олинганларнинг ҳаётга қизиқишини орттириш, ўз-ўзига хизмат қилишни ўргатиш, ҳаракати чекланган орган функцияларини қайта тиклаш мақсадида меҳнат терапиясини йўлга қўйганмиз. Ҳар бир беморга якка тартибда ёндашамиз. Қизиқиши, жисмоний имкониятидан келиб чиққан ҳолда ишга жалб қиламиз.\nДарвоқе, бу ерда этикдўзлик, дурадгорлик, рассомчилик, бадиий ҳаваскорлик тўгараклари ҳам фаолият кўрсатади. Тез-тез маданий тадбирлар, спорт мусобақалари ўтказиб турилади. Беморларнинг асабларини тинчлантиришда мусиқа терапиясидан кенг фойдаланилмоқда.\n— Биз тарбияланувчиларга ногирон деб эмас, акам-укам деб қараймиз, — дейди ҳамшира Клара Атажанова.\nДавлат эътибори, саховатпешалар ҳиммати туфайли муассасадаги шарт-шароитлар кун сайин яхшиланмоқда. Васийликка олинганлар сифатли тиббий-ижтимоий ёрдамдан баҳраманд бўлишлари учун фитобар, физиотерапия, муолажа хоналари, стоматология хонаси, кутубхона, маънавият маскани, спорт машғулотлари зали, ҳаммом, сауна, ошхона, сартарошхона, ёзги дам олиш маскани фаолият кўрсатмоқда. Тарбияланувчилар ҳар йили икки марта чуқурлаштирилган тиббий кўрикдан ўтказилади. Улар ҳолидан хабар олиш, кўмаклашиш, ёзиш, расм чизишни ўргатиш мақсадида Хива тиббиёт ва педагогика коллежлари ўқувчиларидан иборат кўнгиллилар гуруҳи ташкил қилинган. Барака топкурлар дарслардан сўнг бу ерга келиб, тарбияланувчилар билан машғулотлар олиб боришади. Икки йилдирки, ота-оналар кенгаши ҳам фаолият кўрсатаётир.\n— Васийликка олинганларнинг завқ-шавққа тўлиб яшашларини истаймиз, — дейди директор. — Бунинг учун шарт-шароитларимиз етарли. 7 шифокор, 16 ҳамшира, 47 кичик тиббиёт ходими, жами 117 ходим уларнинг саломатликларини мустаҳкамлашга камарбастамиз.\nКўриб, ўзимиз шоҳид бўлдик: дарҳақиқат, бу ерда барча имкониятлар яратилган. Бироқ, уларнинг кўпчилиги яқинларини жуда соғинган. Жигаргўша, қариндош-уруғлар меҳри барибир бошқача-да…\nЯхшиларнинг мадади билан\nМиллий тараққиётнинг қонуний ва иқтисодий негизи\nНавоий — бизнинг огоҳлигимиз


Тошкентда илк бор “Ҳақиқий Шелкунчик” муз томошаси бўлиб ўтди\n14:13 11 Июл 2020\n20:24 07.01.2020 Ҳавола олиш\nРоссиялик машҳур артист ва спортчилар иштирок этишган “Ҳақиқий Шелкунчик” муз томошасидан тайёрланган видеолавҳа.\nБугун Тошкентдаги “Хумо Арена” саройида “Ҳақиқий Шелкунчик” муз томошаси бўлиб ўтди, деб хабар қилмоқда Sputnik мухбири. Эрнст Гофманнинг асари россиялик балет, спорт ва театр усталари ёрдамида бутунлай янги томошага - муз устидаги мюзклга айланди.\nМультимедиа саҳналар, жилоли костьюмлар, жарангдор мусиқа болалар ва катталарга улкан завқ бағишлади. Томошада россиялик машҳур артист ва спортчилар иштирок этишди.\n“Ҳақиқий Шелкунчик” муз томошасидан тайёрланган видеолавҳамизни томоша қилинг.


Девордан ошган мажбурий ижрочилар\n1 декабрда Сурхандарё вилояти Музработ тумани Мажбурий Ижро Бюроси (МИБ) ва милиция ходимлари туманнинг Ат-Термизий маҳалласида яшовчи фермер Иброҳим Холназаровнинг бир неча қоп гуручини тортиб олишга уринди.\n65 яшар Иброҳим Холназаровнинг айтишича, МИБ ходимлари уни буғдой ва шоли топшириш бўйича давлат режасини бажармаганликда ассоcсиз айблашган.\nМузработ тумани ҳокими Жовли Холмуродов Озодлик билан суҳбатда фермер мулкини куч билан тортиб олиш уриниши бўлганини рад этди.\nОзодликка етиб келган видеода МИБ ва милиция ходимлари - фермер оила аъзолари эътирозларига қарамасдан - фермер омборидан бир неча қоп гуручни куч билан юк машинасига ортаётганини кўриш мумкин.\nҲодисага гувоҳ бўлган Иброҳим Холназаровнинг ўғли Равшан Озодлик билан суҳбатда МИБ ва милиция ходимлари фермер мулкини туман ҳокими буйруғи билан мусодара қилишга уринганини иддао қилди.\n- Уйдагилар эшикни очмаганига қаноат қилмай, девордан ошиб, молхона ичкарисидан кириб, складни очиб, гуручларни машинага юкламоқчи бўлишди. Видеода қандай ёпишганини кўрган бўлсангиз керак. Отам келиб, бояги қоғозларни кўрсатганидан кейин отамни туман марказига олиб кетишди. Отам қарзи бўлмаганини исботловчи қоғозларни кўрсатган. Кейин ҳамма қопларни яна жойига тушириб, қайтиб кетишди, - деди Равшан Холназаров.\nФермер Иброҳим Холназаровнинг ўзи эса МИБ ва милиция ходимларини қарздорлик дафтарчасини изчил текширмасдан унинг мулкини тортиб олишга уринганликда айблади.\n- 20 кишилар йиғилган экан. "Мана менинг қарзим йўқ, мана ҳужжатларим," деб уларга ҳамма квитанцияларни кўрсатдим. Лекин улар унгача бутун нарсаларни машинага ортишган экан. Улар химиянинг бошлиғига телефон қилишган экан. Химиянинг бухгалтери бу фермернинг қарзи йўқ, деганидан кейин тинчланишди, - дейди Иброҳим Холназаров.\nМИБ ходимлари фермер зарурий ҳужжатларни кўрсатганидан кейин юк машинасига ортилган бир неча қоп гуручни фермерга қайтариб берганлар.\n"Талон-тарож бўлган эмас"\nМузробот тумани ҳокими Жовли Холмуродов Озодлик билан суҳбатда МИБ ходимлари фермер мулкини олиш чоғида куч ишлатишмаганини айтди.\n- Ҳеч қандай талон-тарож бўлган эмас. Фермерларнинг солиқ, кимёвий ўғитлар ҳамда имтиёзли кредитлар бўйича қарзларини тўплаб олиш Мажбурий Ижро Бюро томонидан бажарилаяпти. Кимники қарзи бўлмаса, ҳеч нарса қилмайди. Фақат уларнинг ўзлари тегишли хизмат кўрсатувчи ташкилот олдида ўз пайтида олган кредитларини қонуний тартибда, ўз хоҳиши билан топширмагандан кейин маблағи бўлмаса, мол мулкига қаратамиз. У ерда ҳеч қандай зўравонлик бўлгани йўқ. Бориб қонуний талаб қилинган, - деди Музработ тумани ҳокими Жовли Холмуродов.\nЖовли Холмуродов МИБ ҳозирда тумандаги 530 нафар фермернинг қарздорлигини текшираётганини тасдиқлади.\n- Бир миллион сўмми, 10 миллион сўмми ҳар бир фермер ўз қарзини тегишли тартибда тўлаши керак. Шу нарса Мажбурий Ижро Бюроси томонидан ўрганилган. Бошқа ҳеч нарса бўлгани йўқ, - деди Музробот туман ҳокими.\nАйни пайтда Озодлик тумандаги кўплаб фермерлардан қишлоқ хўжалиги маҳсулотлари, чорва моллари ва автомобиллари тортиб олинганини аниқлади.\nМисол учун, Озодлик билан суҳбатда маҳаллий фермерлардан Ашур Муродов "Нексия"си, Саидқул Қудратов "Дамас"и, Чори Йўлдошев "Жигули"си олиб қўйилганини билдирди.\nУндирилган мол-мулк ким ошди савдосига\nСўнгги ойларда Мажбурий Ижро Бюроси томонидан маҳаллий фермерлар мулкини тортиб олиш кучайганини кузатиш мумкин.\n21-22 октябрда Сурхандарё вилояти Сариосиё туманида бир неча деҳқоннинг ерёнғоқ ҳосили МИБ ходимлари томонидан тортиб олинган эди.\n19 сентябрда Қорақалпоғистоннинг Тўрткўл тумани Уллибоғ қишлоғида яшовчи 29 яшар Аҳмад Ниёзимбетов уйини бузишга келган МИБ ходимлари кўз ўнгида ўзига ўт қўйган эди.\nПрезидент Мирзиёев томонидан шу йилнинг май ойида ташкил этилган Мажбурий Ижро Бюроси фаолиятининг дастлабки тўрт ойида аҳолидан 5 триллион сўмлик коммунал қарз ундириб олинган эди.\nПрезидент Мирзиëевнинг 27 июль кунги қарорига мувофиқ¸ 2017 йилнинг 1 сентябридан ўзбекистонликлардан қарзини қоплаш учун ëки жиноят қуроли сифатида мусодара қилинган телевизоридан тортиб то уй-жойигача онлайн ким ошди савдосига қўйилмоқда.\nЭлектр қуввати ва газ учун ноқонуний ундирилган қарийб 3 млрд сўм аҳолига қайтарилди


hidoyat.uz – “Мовароуннаҳр” нашриётининг сайти - ИСЛОМ ВА ОЛАМ (2013-6)\nИСЛОМ ВА ОЛАМ (2013-6)\nБелгия, Франция ва Голландия мусулмонлари Оврупада балиқчилик ҳақида қўшимча фатво чиқаришни сўрашяпти. Бунинг боиси 2013 йил июн ойидан кучга кирадиган қонундир. Янги қонун балиқларни чўчқа, товуқ қолдиғи ва ҳаром ўлган чорва моллари суяклари кукуни билан боқишга рухсат беради. Бу ҳол балиқ маҳсулотлари ҳалоллигига мусулмонларда шубҳа туғдириши табиий. Номаълум жойда сўйилган қўй ёки мол гўштидан балиқни ейишни афзал кўрадиган Оврупа мусулмонлари масалага ойдинлик киритишни мақсад қилишган. Шу муносабат билан Оврупа мусулмонлари уюшмаси “Ал-Азҳар” университетига расмий хат жўнатди.\n“Янги Макка” лойиҳаси\nСаудия Арабистони йил охирига қадар “Янги Макка” номли йирик қурилиш лойиҳасини амалга оширади. Унга кўра, Каъбадан ўн уч километр узоқликда “Бавобод” турар жой мажмуаси барпо қилинади. Қурилиш майдони бир миллион олти юз квадрат метрни ташкил қилади ва олти юз тўқсон минг нафар кишини яшаш жойи билан таъминлайди. Жидда шаҳрида бўлиб ўтган халқаро ярмаркада “Sumuo” ширкати лойиҳа макетини тақдим қилди. Қурилиш ишларига “Atlas Group Construction” ширкати ҳам жалб қилинади.\nОврупада мусулмонлар сони\nБуюк Британиянинг “Faith Matters” динлараро мулоқот маркази мамлакатда Ислом динини қабул қилувчилар сонини аниқлаш мақсадида сўров ўтказди. Натижада Ислом динига эътиқод қилувчи инглизларнинг умумий сони юз минг нафарлиги маълум бўлди. Уларнинг сони ҳар йили беш минг нафарга ортяпти. Марказ раҳбари Фаёз Мутал айтишича, бундай сўровлар илгари Франция ва Олмонияда ҳам ўтказилган. Фаёз Мутал ушбу мамлакатларда мусулмонлар сони охирги ўн йилда сезиларли даражада ортганини таъкидлади.\nМарокаш ҳукумати мамлакат иқтисодини тиклаш ва ривожлантиришда қўшни давлатлардан андоза олиб, илк Ислом банки очишни режалаштирмоқда. Ушбу режани парламент тасдиқлаганидан сўнг банк ишга тушиши кўзда тутиляпти. Мамлакатда биринчи бўлиб Қатар халқаро Ислом банки ваколатхона очиши тахмин қилиняпти.\nНигерияда турли дин вакиллари ўзаро дўстлик ва аҳилликни янада мустаҳкамлашга ҳаракат қилишмоқда. Мусулмонлар уюшмаси ва католиклар бирлашмаси бу борада ҳамкорлик қилишга келишиб олишди. Улар кам таъминланган оилалар ҳолидан хабар олиб, моддий ва маънавий ёрдам кўрсатишяпти. Улар болаларни полиомиелитга қарши эмлашда уюшқоқлик билан ишлашди.\nКаъба атрофи таъмирланади\nМаккаи мукаррамада Масжидул Ҳаром ҳовлисини таъмирлаш бошланди. Каъба атрофини кенгайтириш учун саккизта лойиҳа тақдим этилган. Илгари Масжидул Ҳаром ҳовлисининг паст қисмида бир вақтнинг ўзида эллик икки минг киши тавоф қилиши мумкин эди. Таъмирдан сўнг бир юз ўттиз минг ҳожи бемалол ибодат қилиш имкониятига эга бўлади. Қурилиш ишларида ўн минг нафар ишчи қатнашади. Барча ишлар шаъбон ойигача битказилиши режалаштирилган.\nИслом банклари бирлашади\nЯқин шарқда иккита энг йирик Ислом банклари бирлашадиган бўлди. Dubai Bank ва Emirates Islamic Bank мутасаддилари шундай қарорга келишди. Мақсад чиқимларни камайтириш ва мижозларга янада қулай шароит яратишдир. Эндиликда бирлашган Ислом банкини Жамол ибн Ғалис бошқаради. Бирлашган Араб Амирликлари ҳукумати аъзолари банк акцияларининг салкам ўттиз фоизига эга экани аҳамиятлидир.\nПарвоз пайтида айни намоз вақтини аниқлаш анча мушкул. Одатда, самолётда учиш жойи ёки етиб борадиган шаҳар вақтига қараб, тахминан белгиланар эди. Яқинда Сингапурнинг “Crescentrating” ширкати парвоз пайти намоз вақтини аниқлайдиган янги қурилма ихтиро қилди. Энди ширкат хоҳловчиларнинг электрон почталарига интернет орқали, қаерда кетаётганларидан қатъи назар, намоз вақтини аниқ айта олади. Ҳозир ширкат мутахассислари учиш вақтида қиблани ҳам аниқлаб берадиган мослама тайёрлаш устида ишлашяпти.\nСаудия Арабистони Ҳаж ишлари вазирлиги Мадинаи мунаввара яқинидаги Ҳижр водийсида зиёратчилар учун марказ бунёд этиш режасини тузди. Қуриладиган марказ йилига ҳаж ва умра амалларини бажариш учун келадиган етти миллион нафар зиёратчига хизмат қилади.\nТбилисидаги қадимий “Жума” жоме масжиди шаҳарда ягона ҳисобланади. У 1811 йили қурилган. Тарихий қадамжолар ва қадимий обидаларни тиклаш ва уларни қайта ободонлаштириш ҳақида Гуржистон ҳукумати қарорига мувофиқ, ушбу жомеда ҳам таъмирлаш ишлари бошланди. Икки асрлик тарихга эга масжиднинг қайта тикланишида мамлакатдаги икки юздан ортиқ ширкат ҳисса қўшиш истагини билдирди. Таъмирлаш жараёнида майдонни уч баробар кенгайтириш ҳам кўзда тутилган. Барча қурилиш ишлари жорий йил охиригача якунланиши режалаштирилди.\nСаудия Арабистони Қироллиги ёшларнинг кийиниш маданиятига аҳамият бериш ҳақида янги қарор қабул қилди. Ҳозирги кунда авж олиб кетган йигитларнинг қизларга ўхшаб, қизларнинг эса йигитлар каби кийинишларига чек қўйиш бўйича хулқ-атвор полицияси иш олиб боряпти. Энди мамлакатдаги барча ўрта ва олий ўқув юртларига ёшлар жинсига мос кийинган ҳолдагина киритилади.\nОлмаота шаҳрида Қозоғистон мусулмонларининг навбатдан ташқари VI қурултойи бўлиб ўтди. Унда Қозоғистон мусулмонлари идораси раҳбарияти, Дин ишлари бўйича қўмита раиси Ғайрат Лама Шариф ва уламолар кенгаши аъзолари иштирок этишди. Анжуманда асосий эътибор Қозоғистон мусулмонлари идорасининг яқинда тасдиқланган янги низомига қаратилди. 2012 йил октябр ойида “Диний ташкилотлар ва уларнинг фаолияти ҳақида”ги қонунга ўзгартишлар киритилган эди. Шу боис, мамлакатда диний ташкилотларни қайта рўйхатдан ўтказиш кўзда тутилган.\nАмерика Ислом жамияти Брукфилд штатидаги Милуоки ва Висконсин ҳудудларида янги масжид қуриш режасини кўриб чиқди. Мамлакатда йил сайин чет элдан келаётган мусулмонлар ва маҳаллий аҳоли орасида Ислом динига эътиқод қилувчилар сони ортаётгани туфайли шунга эҳтиёж кучаймоқда. Ушбу туманларда яшовчи бошқа дин вакиллари ҳам буни маъқуллашди. Зеро, илгари мусулмонлар ҳам синагога ёки черков каби ибодатхоналар қурилишини ижобий баҳолаб, бағрикенглик билан ёндашганлар. Ҳукумат учун эса ҳудудда барча дин вакиллари аҳил ва иноқ ҳаёт кечириб, давлат қонунига амал қилишларининг ўзи кифоя.\nБелгияда намоз вақтларини белгилаш масаласида баъзи ихтилофлар бор эди. Сония ёки бир дақиқа туфайли келиб чиқадиган тушунмовчиликларга Рамазон ойида, айниқса, кўпроқ дуч келишарди. Ислом уламолари ва астрономия мутахассислари бунга барҳам бериш ва мамлакатда ягона тақвимни аниқ белгилаш учун йиғилишди. Мутахассислар маслаҳат билан Маккадаги халқаро Ислом фиқҳи академияси белгилаб берган вақтга амал қилишни маъқуллашди. Брюсселдаги Ислом маданияти маркази раҳбари доктор Холид Иври шу ҳақда бундай дейди: “Пайғамбаримиз Муҳаммад (соллаллоҳу алайҳи ва саллам) бир неча аср олдин намоз вақтларини кун ботиши, чиқиши ёки қуёш тиккага келиши каби ҳолатлар билан белгилаганлар. Ҳозирги кунда эса замонавий технология ривожланган, демак, вақтни аниқлаш умуман муаммо бўлмаслиги лозим. Бунинг учун бирдамлик ва ҳамжиҳатлик керак, холос”.\nНигерия пойтахти Абужи шаҳрида китоблар кўргазмаси ўтказилди. Унда Қуръони карим шарҳлари, ҳадис тўпламлари, фиқҳий ва тарихий мавзулардаги олтмиш беш мингдан ортиқ китоб нусхалари намойиш этилди. Абужи университитети собиқ ректори, профессор Нуху Якубу сўзга чиқиб, ташкилотчиларга миннатдорлик изҳор этди. Анжуманни бу соҳада бир неча йиллик тажрибага эга “De Minaret International” адабий ташкилоти уюштирди. Ушбу ташкилот фаолияти мобайнида юз мингга яқин диний китобларни нашр қилиб, арзон нархларда мусулмонларга туҳфа этган.\nЕттинчи ўринни олди\nШу йил апрел ойида Қувайт давлатида жаҳон қорилари мусобақаси бўлиб ўтди. Мусобақага эллик олти давлатдан 107 нафар қори иштирок этди. Нукусдаги “Муҳаммад Беруний” Ислом ўрта махсус билим юртининг 3-босқич талабаси Йўлдошбой Нуриддинов энг кучли ўнликда еттинчи ўринни эгаллади.


«Президент бир йилда бир келиб, кўриб кетгани билан натижа бўлиб қолмайди». Шавкат Мирзиёев раҳбарларни тизимли ишлашга чақирди\nУрганч шаҳрида Хоразм вилояти фаоллари ва тармоқлар мутасаддилари иштирокида бўлиб ўтган йиғилишда Шавкат Мирзиёев раҳбарларни тизимли ишлашга чақирди. Бу ҳақда Президент матбуот хизмати хабар берди.\nМаълум қилинишича, Президент йиғилиш аввалида хоразмлик деҳқон ва фермерларни, Қишлоқ хўжалиги ходимлари куни билан яна бир бор табриклаган.\n«Хоразмга бу йил иккинчи марта келяпмиз. Мақсад — сизларнинг кўзларингизга қараб, вилоятдаги долзарб масалаларни муҳокама қилиш, яна нима имкониятлар бор, қандай тартиб, қандай кўмак керак, нима натижа бўлади, деган саволларни қўйиб мулоқот қилиш. Баландпарвоз гаплар билан иқтисодиётни юритиб бўлмайди. Муаммони билсак, қарор тўғри, адолатли бўлади», — дейди Президент.\nДавлат раҳбари «маҳалла раиси — ислоҳотчи» тамойили асосида ижтимоий муаммоларни ҳал қилиш бўйича янги тизим жорий этилишини таъкидлаган.\n«Президент бир йилда бир келиб, кўриб кетгани билан натижа бўлиб қолмайди. Ҳар бир ҳоким, иқтисодий комплекс раҳбарлари ҳудуддаги муаммолар бўйича тизимли ишлаши керак. Четдан келиб биров қилиб бермайди. Мана, кеча Хоразмдаги шаҳар ва туман ҳокимлари билан гаплашдим. Қанча маблағ сўраса, бердим. Пулимиз кўплиги учун эмас, масала қўя олгани учун. Одамлар ҳам бефарқ бўлмаслиги керак. Маҳаллий кенгашлар, маҳаллалар талаб қилиши лозим», — дейди Шавкат Мирзиёев.\nШунингдек, йиғилишда шлаб чиқариш ва хизматларни ривожлантириш, иш ўринлари яратиш, кам таъминланганларни камбағалликдан чиқариш, маҳаллалардаги ижтимоий шароитларни яхшилаш бўйича вазифалар белгиланган.\nЭслатиб ўтамиз Шавкат Мирзиёев ЕОИИ саммитида иштирок этиши ҳақида хабар берилганди. Кейинчалик Ўзбекистон Евроосиё иқтисодий иттифоқида кузатувчи давлат мақомини олгани хабар қилинган.\nАввалроқ Шавкат Мирзиёев Хоразм вилоятига жўнаб кетгани ҳақида маълум қилинган эди.


Туман ва шаҳарлар "қизил, сариқ ва яшил" ҳудудларга ажратилади\n24 октябр 2020, Тошкент вақти: 08:20\nШавкат Мирзиёев тез орада ҳудудларнинг карантин даражасини аниқлаш бўйича топшириқ берди.\nКарантин якунлангунига қадар бундан буён барча туман ва шаҳарлар қизил, сариқ ва яшил ҳудудларга ажратилади. Бу ҳақда президент Шавкат Мирзиёев 5 май куни ўтган йиғилишда маълум қилди.\n“Энди туман, шаҳарлар “қизил” – юқори хавф, “сариқ” – ўрта хавф ва “яшил”, яъни хавфсиз ҳудудларга ажратилади. Эълон ёзиб қўямиз, “Бу ҳудуд қизил” деб. Бутун эл билсин. Масалан, “яшил” мақомини олган ҳудуд ўзгарса ўша жойлардаги масъуллар қонун олдида жавоб беради”, деб айтган президент.\nЙиғилишда корхоналарда, айниқса савдо ва хизмат кўрсатиш объектларида санитария қоидаларига амал қилиниши бўйича таъсирчан жамоатчилик назорати ўрнатилиши ҳам белгиланди.\nШавкат Мирзиёев тез орада ҳудудларнинг карантин даражасини аниқлаш бўйича топшириқ берди. Жойларда вазият ўзгаришига қараб, карантин даражаси ҳам ўзгариб боради.\n“Карантиндаги аҳолининг 83 фоизи ўз уйига қайтди. Яъни, ижобий динамика кучайиб бормоқда. Шифохоналарда қолаётган 740 нафар беморни даволаш, саломатлигини тиклаб, оиласи бағрига қайтариш учун барча зарур чоралар кўрилмоқда”, деб таъкидлади президент.


Тўрт кун олдин расман очилган Беларус атом электр станцияси уч кунда ишдан чиқди\n16 май 2022, Тошкент вақти: 09:58\nБеларус АЭСида ўтказилган ўқув машғулоти пайтида олинган сурат.\nБеларус атом электр станцияси расман очилганидан бир неча кун ўтиб электр энергияси ишлаб чиқаришни тўхтатди. “Новости” агентлиги бу ҳақда Беларус давлат атом назорати расмийсига таяниб хабар берди.\nTut.by нашри манбаси эса АЭСда бир нечта кучланиш трансформаторлари портлаб кетганини билдирди.\nЭлектростанция расман 7 ноябрь куни очилган, аммо электр ишлаб чиқаришни 3 ноябрдан бошлаган эди. АЭС Россия лойиҳаси асосида Россия томонидан берилган кредитга қурилган.\nTut.by нашри манбаси бундай воқеа аввал Ленинград атом электр станциясида бўлганини иддао қилган. Маълум қилинишича, мазкур авария радиация хавфини келтириб чиқармайди.\nБеларус АЭСининг қурилиши экология фаолларининг кескин норозилигига сабаб бўлган, чунки мамлакатнинг катта қисми Чернобил АЭСида юз берган авария ортидан ҳалигача радиация хавфи остида қолмоқда.\nЛитва ҳам бу лойиҳага қарши чиққан. Беларус АЭСи Литва пойтахтидан 50 километр масофада жойлашган. АЭСнинг биринчи блокини қуриш жараёнида бир нечта авария юз берган эди.\nБеларус ҳукумати эса АЭС мутлақо хавфсиз эканини ва халқаро стандартларга жавоб беришини билдириб келмоқда. Беларус ҳукумати Росатом билан яна бир АЭС ва тадқиқот ўтказувчи реактор қуриш масаласини муҳокама қилмоқда.


Медельиндаги авиаҳалокат ҳудудидан яна бир тирик қолган футболчи топилди\n18:02 / 29.11.2016 5797\nБразилиянинг "Шапекоэнсе" жамоаси ҳимоячиси Хелио Сампьер Нето ҳам Колумбиядаги авиаҳалокатдан омон қолган. У ҳалокатдан омон чиққан олтинчи киши экани айтилмоқда. Бу ҳақда Telemedellin твиттерида маълум қилинди.\n29 ноябрга ўтар кечаси 72 йўловчи, жумладан "Шапекоэнсе" жамоаси футболчиларини олиб учган самолёт Колумбияда ҳалокатга учради. Жамоа Медельин шаҳрига Жанубий Америка Кубогининг биринчи финалида "Атлетико Насьональ"га қарши ўйинда иштирок этиш учун йўл олганди. Лайнерда жами 81 киши бўлган.\nБундан олдинги хабарларда 76 кишининг ҳалок бўлгани айтилганди. Омон қолганлар "Шапекоэнсе" футболчилари Алана Рушел, Маркос Данило ва Жексон Фольман, ҳамда рейс стюардессаси Химена Суарес ва бразилиялик журналист Рафаэль Хенцел экани айтилди. Кейинроқ жамоа дарвозабони Маркос Данилонинг шифохонада жони узилди.\nФуқаролик авиацияси матбуот хизмати хабарига кўра, авиатехник Эрвин Тумери ҳам ҳалокатдан омон чиққан.\nОмон қолганлар яна бор бўлиши мумкинлиги айтилмоқда.


29та клубда ўйнаган "футбол саёҳатчиси" / CHAMPIONAT.asia\n29та клубда ўйнаган "футбол саёҳатчиси"\n12 июл 2019 17:50\nТеглар : УругвайБостон Ривер\nУругвайнинг "Бостон Ривер" клуби Себастьян Абреу билан шартнома имзолаганини маълум қилди.\nЖамоа уни эркин агент сифатида қўлга киритди. Абреу бунга қадар 29та (!) жамоада тўп тепишга улгурган.\nВашингтон Себастьян Абреу 1976 йилнинг 17 октябрида Уругвайнинг Минас шаҳрида дунёга келган. У ЖЧ-2010 ярим финалчиси, Копа Америка-2011 ғолиби ҳисобланади. Терманинг энг самарали ўйинчилари орасида еттинчи ўринни эгаллаган.\nАбреу 2018 йил декабрда фаолиятини якунлаган ва 2019 йилнинг апрель ойида Сальвадорнинг "Санта-Текла" клубига бош мураббий этиб тайинланган эди. Бироқ бир ой ўтиб, ҳали футбол ўйнай олишга ишонган ўйинчи футболга қайтишга қарор қилди. Яна бир гап: октябрда у 43 ёшни қаршилайди.\nХўш, Себастьян Абреунинг ўзи қайтишини қандай нишонлади? Жуда оддий: "Бостон Ривер" раҳбарияти билан биргаликда мате ичди. Ҳа, айтганча, Абреуда барча ўйнаган клублари логотипи тушурилган калебас бор (мате ичиш учун махсус идиш). Абреу қайтганини шундай изоҳлади: "Ҳали ҳам футбол ўйнамоқчиман. Энг асосийси, мен бунга тайёрман. Оила аъзоларим билан суҳбатлашганимдан сўнг, "Бостон Ривер" сафига қўшилдим. Мен учун бу янги ва жуда жиддий қарор".\nАбреунинг фаолияти билан боғлиқ қизиқарли фактлар:\n• Лақаби — Эль Локо (ақлдан озган)\n• 29та профессионал клуб – футбол тарихидаги мутлақ рекорд натижа. Умуман олганда, у 34та жамоага ўтган. Бироқ баъзиларида фақат бир неча маротаба ўйнашга улгурган: "Насьональ" (3 марта), "Сан-Лоренцо" (2 марта), "Текос" (2 марта).\n• 11дан ортиқ мамлакатда тўп тепган (Уругвай, Аргентина, Испания, Бразилия, Мексика, Исроил, Греция, Эквадор, Парагвай, Сальвадор, Чили).\n• Абреу ҳеч қачон собиқ жамоалари ҳақида салбий фикр билдирмаган. Аксинча, уларга нисбатан ҳурмати юқори эканини бир неча бор таъкидлаган. Ёрқин мисол – 2012 йил "Фламенго"га қарши баҳсда "Фигейренсе" сафида Абреу захира ўриндиғидан жой олди. Майдондан чиқиш пайтида у "Фигейренсе" футболкасини ечиб, термо кийимидаги "Фламенго" эмблемасини ўпиб қўйди. Табиийки, мухлислар футболчининг бу ҳаракатидан қаттиқ ғазабландилар. Интизом қўмитаси эса Абреуни Бразилия чемпионати доирасидаги 1та ўйиндан четлатди. Чунки унинг бу ишидан сўнг тартибсизлик келиб чиқиши мумкин деб ҳисоблаган.\nҚизиғи шундаки, у "терма кийими"га ўйнаган клублари логоси, рақами ва ҳаттоки фарзандларининг суратини ҳам тушурган...\n• Ҳужумчи 3та Копа Америка турнирида иштирок этган — 1997, 2007 ва 2011 йилларда. 2011 йил Уругвай 15-маротаба турнир ғолиби бўлган.\n• Жамоаларини тез-тез алмаштириш "анъанаси" туфайли Абреу Гиннес рекордлари китобига ҳам киритилган. Эътиборлиси шундаки, бор йўғи 25та профессионал клубда ўйнаб — Сальваднинг "Санта-Текла" клубидан кетиб Бразилиянинг "Бангу" жамоаси билан шартнома имзолаганида унинг исми китобда қайд этилган.\n• Абреу фаолиятида 3та Европа жамоаси бўлган: "Депортиво", "Арис" (Греция) "Реал Сосьедад". 2004 йил, Абреу "Насьональ"да тўп тепган йиллар, унга "Интер" таклиф билдирди. Лекин Абреу Италияга бормади ва Уругвайда ўйнашни хоҳлаётганини айтди. Қизиғи шундаки, орадан бир неча ой ўтиб у Мексиканинг "Дорадос" клубга кўчиб ўтди.\n• Себастьян Абреу фаолият юритган барча клублар:\n• Абреу фаолиятидаги муҳим воқеалардан бири – ЖЧ-2010даги иштироки. Бунга қадар Уругвай 1970 йилдан буён мундиалнинг 1/8 финал босқичидан уёғига ўтолмаётган эди. 2010 йил уругвайликлар тўртинчи ўрингача чиқдилар. Ўша турнирнинг чорак финалида Уругвай термаси пенальтилар сериясида Гана устидан ғалаба қозонди. Абреу эса пенальтидан ҳал қилувчи голни уришга муваффақ бўлганди.\n"Пенальтилар сериясида бош мураббийимиз Табарес шундай деди: "Навбатда тур. Учинчи бўлиб тепасан". Лекин мен охирги бўлиб туриб олдим. Ҳал қилувни голни уришни хоҳладим" — дейди Абреу.\nФутбол дунёси турли туман спортчиларни кўрган, лекин Себастьян Абреудакасини топиш мушкул вазифа.\nФорланнинг хайрлашув учрашувида Суарес дарвозабон бўлди 8\nФалькао Аргентинага қайтишни хоҳламоқда 1\n"Эвертон" ва "Атлетико" Колумбия терма жамоаси футболчиси учун курашмоқда 0\nФорлан Уругвай клубига бош мураббий этиб тайинланди 4\n“Эвертон” бош мураббийлигига яна бир номзод пайдо бўлди 1\n"Ювентус" ярим ҳимоячисида жароҳат 2\n"Манчестер Сити" "Ривер Плейт" ярим ҳимоячисига даъвогарлик қилмоқда 0


Тожикистон: бир гуруҳ диндорлар устидан ҳукм чиқарилди - BBC O'zbek\nТожикистон: бир гуруҳ диндорлар устидан ҳукм чиқарилди\nЎринбой Усмон Би-би-си, Хўжанд\nImage caption Тожикистонда Ҳизбут таҳрир фаолияти сўнгги йилларда сустлашгани айтилади\nТожикистоннинг Суғд вилояти маҳкамаси Ҳизбут таҳрирга мансубликда кўрилган 11 киши устидан ҳукм чиқарган.\nМаҳкамага тортилганлар 5 йилдан 20 йилгача озодликдан маҳрум этилган.\nТожикистонда Ҳизбут таҳрирга мансублар устидан дастлабки маҳкама бундан ўн бир йил олдин бўлиб ўтганди.\nКузатувчилар сўзларига кўра, ўтган давр ичида 600 нафар эркак-аёл Ҳизбут таҳрирга мансубликда кўрилиб, жазога тортилган.\nҚамоқ жазосига ҳукм этилганлар орасида Ўзбекистон фуқаролари ҳам бор.\nАйни бир пайтда Тожикистон ҳуқуқ-тартибот мулозимлари тушунтириш ишлари боис Ҳизбут таҳрир фаолияти олдинги йилларга нисбатан сезиларли даражада сусайганини айтишади.\nКузатувчилар фикрича эса, Ҳизбут таҳрир яширин равишда иш кўришга ўтган.\nМаҳкамага тортилганлар Тожикистон Жиноий Кодексининг жиноий гуруҳ тузиш ва жиноий гуруҳга аъзо бўлиш, мавжуд қонуний ҳукуматни ағдаришга даъват этиш, миллий, ирқий диний ва маҳаллийчилик негизидаги низолар чиқаришга уриниш, экстремистик ташкилотга аъзо бўлиш каби моддалари билан айбландилар.\nМаҳкамага тортилганларнинг асосий кўпчилиги Хўжанд шаҳри ва унинг атрофидаги қишлоқлардан.\nЛекин бу гал улар орасида Истаравшан, Мастчоҳ ва Жаббор Расулов туманлари яшовчилари ҳам бор.\nТаҳлилчилар Шимолий Тожикистонда Ҳизбут таҳрир ўз таъсир доирасини кенгайтиришга интилаётганини айтадилар.\nҲизбут таҳрир фаолларидан бири дея кўрилган 42 ёшли Абдухолиқ Муллаев 20 йиллик қамоқ жазосига ҳукм этилди.\nУ бундан ўн бир йил олдин Ҳизбут таҳрирга мансубликда кўрилиб, 9 йил муддатга озодликдан маҳрум этилганди.\nМаҳкамада Абдухолиқ Муллаевнинг жазо муддати тўлиқ тугашидан илгари озодликка чиққач, яна Ҳизбут таҳрир ғояларини тарқатишда давом этганлиги айтилган.\nАбдухолиқ Муллаевдан ташқари жазога тортилган бошқа кишилар ҳам уч йилдан беш йилгача давлат ва хўжалик ишларида мансаб эгаллаш, диний муассасаларда фаолият юритиш ҳуқуқидан маҳрум этилдилар.\nМаҳкамага тортилганларнинг аксарияти эса ўзларининг имонни мустаҳкамлаш, Исломий билимларини ошириш учун интилганликларини айтганлар.\nҲизбут таҳрир фаолияти сусаймоқдами?\nТожикистон ҳуқуқ-тартибот мулозимлари расмий диний ташкилотлар билан биргаликда олиб борилган тушунтириш ишлари боис кейинги йилларда Ҳизбут таҳрир ғояларини тарқатиш сезиларли даражада сусайганини айтишади.\nЖумладан, ошкора варақа тарқатишлар ва жамоат жойларида даъват этиш ҳоллари кўринмаётгани таъкидланади.\nАйни бир пайтда маҳкамада жазога тортилган Ҳусейнжон Ворисжоновнинг уйидан катта миқдордаги Ҳизбут таҳрир адабиётлари ва варақалари топилгани айтилган.\nЖумладан, "Аллоҳ йўлида ўлдирилган киши", "Субҳи хилофат" каби китобчалар, "Шаҳид бўлмоқ", "Каримовнинг Роза Ўтинбоевага табрик хати," каби варақалар мусодара этилган.\nЛекин Ҳизбут таҳрирга мансубликда айбланиб жазога тортилаётган кишилар яқинларининг айтишларича, жазо муддатининг кўпайтирилиши ва тергов давомидаги қийноқлар боис Ҳизбут таҳрир яширин фаолият юритишни маъқул кўрмоқда.\nУлар бу гапларни айтар эканлар сўнгги маҳкамада тортилган икки йигитнинг йигирма саккиз ёшли эканликларини айтиб, уларнинг кейинги йилларда Ҳизбут таҳрирга аъзо бўлиб киришганини таъкидлашади.


Газета СБХ / 2015 год / № 12 / Бухгалтерга ёрдам\n● 2015 йил 1 январдан бошлаб ЖШДСнинг қуйидаги ставкалари амал қилмоқда: ноль ставка, энг кам ставка – 8,5%, ўртача ставка – 17%, энг юқори ставка – 23% (Президентнинг 4.12.2014 йилдаги «Ўзбекистон Республикасининг 2014 йилги асосий макроиқтисодий кўрсаткичлари прогнози ва Давлат бюджети параметрлари тўғрисида» ПҚ-2270-сон Қарорига 9-илова, бундан кейин – ПҚ-2270-сон Қарор).\n● Январь–март ойларида энг кам иш ҳақи (ЭКИҲ) миқдори 355 200 сўмни (118 400 х 3) ташкил этади (Президентнинг 21.11.2014 йилдаги «Иш ҳақи, пенсиялар, стипендиялар ва ижтимоий нафақалар миқдорини ошириш тўғрисида»ги ПФ-4672-сон Фармони билан белгиланган).\n355 200 сўмгача\n355 201 сўмдан 1 776 000 сўмгача\n(5 х 355 200)\n355 200 сўмдан ортиқ сумманинг\n1 776 001 сўмдан 3 552 000 сўмгача\n(10 х 355 200)\n120 768 сўм + 1 776 000 сўмдан ортиқ сумманинг 17 фоизи\n3 552 001 сўм ва ундан юқори\n422 688 сўм + 3 552 000 сўмдан ортиқ сумманинг 23 фоизи\n● 2015 йилда фуқароларнинг ШЖБПҲга мажбурий ойлик бадаллари ставкаси ходимга ҳисобланган иш ҳақи (даромад) солиқ солинадиган суммасининг 1%ини, ноль ставкада (ЭКИҲ 1 баравари) солиқ солинадиган даромад чегирилган ҳолда, ташкил этади (ПҚ-2270-сон Қарорга 9-илова).\nХодим корхонада чорак ставкада ишлайди. Унга январь-март ойларида 115 000 сўмдан иш ҳақи тўланди, йил бошидан ялпи даромад – 345 000 сўмни (115 000 + 115 000 + 115 000) ташкил қилади. Жисмоний шахснинг 355 200 сўмгача бўлган даромадига ноль ставкаси бўйича солиқ солинади. Ходимнинг иш ҳақидан ЖШДС 0 сўмни (345 000 х 0%) ташкил қилади. Иш ҳақидан ШЖБПҲга бадалларни ҳисоб-китоб қилишда 0%лик ставка бўйича солиқ солинадиган даромад (ЭКИҲнинг 1 баравари) чегирилиши сабабли, ходимга ушбу бадаллар ҳисоблаб ёзилмайди.\nХодимга январь-март ойларида 500 000 сўмдан иш ҳақи тўланган, йил бошидан ялпи даромад – 1 500 000 сўмни (500 000 + 500 000 + 500 000) ташкил қилади. Жисмоний шахснинг 355 201 сўмдан 1 776 000 сўмгача бўлган даромадига 8,5%лик ставка бўйича солиқ солинади. Январь-март ойлари учун ЖШДС суммаси:\n(1 500 000 – 355 200) х 8,5% = 1 144 800 х 8,5% = 97 308 сўмга тенг.\nЯнварь-февраль ойларида 64 872 сўм ЖШДС ушлаб қолинган. Март ойи учун солиқ суммаси:\n97 308 – 64 872 = 32 436 сўмга тенг.\nЯнварь-март ойлари учун ШЖБПҲга мажбурий бадаллар суммаси 0%лик ставка бўйича солиқ солинадиган даромадни чегирган ҳолда ҳисобланади. У:\n(1 500 000 – 355 200) х 1% = 1 144 800 х 1% = 11 448 сўмни ташкил этади.\nЯнварь-февраль ойларида ШЖБПҲга 7 632 сўм ўтказилган, март ойида ажратмалар 3 816 сўмни (11 448 – 7 632) ташкил қилади.\nХодимнинг январь-март ойларидаги меҳнатига ойига 700 000 сўмдан ҳақ тўланган, йил бошидан ялпи даромад – 2 100 000 сўмни (700 000 + 700 000 + 700 000) ташкил қилади. ЖШДС суммасини аниқлаш учун 17%лик ставка бўйича солиқ солинадиган даромад суммасини ҳисоб-китоб қиламиз ва унга солиқни ҳисоблаймиз:\n(2 100 000 – 1 776 000) х 17% = 324 000 х 17% = 55 080 сўм.\n0%, 8,5% ва 17%лик ставкалар бўйича солиқ солинадиган даромаддан олинадиган ЖШДС суммасини қўшиш орқали январь-март ойлари учун солиқ суммасини ҳисоблаб чиқарамиз:\n120 768 + 55 080 = 175 848 сўм.\nЯнварь-февраль ойларида 117 232 сўм ЖШДС ушлаб қолинган. Март ойи учун солиқ суммаси:\n175 848 – 117 232 = 58 616 сўм тенг.\n(2 100 000 – 355 200) х 1% = 1 744 800 х 1% = 17 448 сўмни ташкил этади.\nЯнварь-февраль ойларида ШЖБПҲга 11 632 сўм ўтказилган, март ойи учун ажратмалар 5 816 сўмни (17 448 – 11 632) ташкил қилади.\nХодимнинг январь-март ойларидаги меҳнатига ойига 1 200 000 сўмдан ҳақ тўланган, йил бошидан ялпи даромад – 3 600 000 сўмни (1 200 000 + 1 200 000 + 1 200 000) ташкил қилади. Аввало 23%лик ставка бўйича солиқ солинадиган даромадни ҳисоб-китоб қиламиз ва унга ЖШДСни ҳисоблаймиз:\n(3 600 000 – 3 552 000) х 23% = 48 000 х 23% = 11 040 сўм.\nОйига ЭКИҲнинг 10 бараварига тенг даромадлардан олинадиган солиқ суммаси 422 688 сўмни ташкил қилади. 0%, 8,5% ва 23%лик ставкалар бўйича солиқ солинадиган даромадлардан олинадиган ЖШДС суммасини қўшиш орқали январь-март ойларидаги даромаддан ЖШДСни ҳисоблаб чиқарамиз:\n422 688 + 11 040 = 433 728 сўм.\nЯнварь-февраль ойларида 289 152 сўм ЖШДС ушлаб қолинган. Март ойи учун солиқ суммаси:\n433 728 – 289 152 = 144 576 сўмни ташкил қилади.\n(3 600 000 – 355 200) х 1% = 3 244 800 х 1% = 32 448 сўмга тенг.\nЯнварь-февраль ойлари учун ШЖБПҲга 21 632 сўм ўтказилган, март ойи учун ажратмалар 10 816 сўмни (32 448 – 21 632) ташкил қилади.\nДаромаддан ЭКИҲнинг 4 бараварига тенг сумма чиқариб ташланадиган ҳолда ЖШДС ҳисоб-китоби\nХодимнинг январь-март ойларидаги меҳнатига ойига 1 200 000 сўмдан ҳақ тўланган, йил бошидан ялпи даромад – 3 600 000 сўмни (1 200 000 + 1 200 000 + 1 200 000) ташкил қилади. Солиқ солинадиган даромадни ҳисоблаймиз:\n3 600 000 – (118 400 х 4) х 3 = 3 600 000 – 1 420 800 = 2 179 200 сўмга тенг.\n(2 179 200 – 1 776 000) х 17% = 403 200 х 17% = 68 544 сўм.\n0%, 8,5% ва 17%лик ставка бўйича солиқ солинадиган даромаддан олинадиган ЖШДС суммасини қўшиш орқали имтиёз эгасининг январь-март ойларидаги иш ҳақидан солиқ суммасини аниқлаймиз:\n120 768 + 68 544 = 189 312 сўм.\nЯнварь-февраль ойларида 126 208 сўм ЖШДС ушлаб қолинган. Март ойи учун солиқ суммаси:\n189 312 – 126 208 = 63 104 сўмга тенг.\n(2 179 200 – 355 200) х 1% = 1 824 000 х 1% = 18 240 сўмни ташкил этади.\nЯнварь-февраль ойларида ШЖБПҲга 12 160 сўм ўтказилган, март ойи учун ажратмалар 6 080 сўмни (18 240 – 12 160) ташкил қилади.\nХодимнинг январь-март ойларидаги меҳнатига ойига 800 000 сўмдан ҳақ тўланган, йил бошидан ялпи даромад – 2 400 000 сўмни (800 000 + 800 000 + 800 000) ташкил қилади. Январь ойида унга 1 500 000 сўм моддий ёрдам берилган. Январь-март ойлари учун солиқ солинадиган даромад 2 479 200 сўмга (800 000 + 1 500 000 – 1 420 800 + 800 000 + 800 000) сўмга тенг.\n(2 479 200 – 1 776 000) х 17% = 703 200 х 17% = 119 544 сўм.\n0%, 8,5% ва 17%лик ставкалар бўйича солиқ солинадиган даромадлардан олинадиган ЖШДС суммасини қўшиш орқали январь-март ойлари учун:\n120 768 + 119 544 = 240 312 сўмни оламиз.\nЯнварь-февраль ойларида 164 696 сўм ЖШДС ушлаб қолинган. Март ойи учун солиқ суммаси:\n240 312 – 164 696 = 75 616 сўмга тенг.\n(2 479 200 – 355 200) х 1% = 2 124 000 х 1% = 21 240 сўмни ташкил этади.\nЯнварь-февраль ойларида ШЖБПҲга 14 424 сўм ўтказилган, март ойи учун ажратмалар 6 816 сўмни (21 240 – 14 424) ташкил қилади.\nҚимматбаҳо совға олинганда ЖШДС ҳисоб-китоби\nХодимнинг январь-март ойларидаги меҳнатига ойига 800 000 сўмдан ҳақ тўланган, йил бошидан ялпи даромад – 2 400 000 сўмни (800 000 + 800 000 + 800 000) ташкил қилади. Январь ойида унга 1 000 000 сўмлик ноутбук совға қилинди. Солиқ солинадиган даромад 2 689 600 сўмга (800 000 + 1 000 000 – 710 400 + 800 000 + 800 000) тенг.\n(2 689 600 – 1 776 000) х 17% = 913 600 х 17% = 155 312 сўм.\n0%, 8,5% ва 17%лик ставкалар бўйича солиқ солинадиган даромадлардан олинадиган ЖШДС суммасини қўшиб, январь-март ойлари учун солиқни ҳисоблаб чиқарамиз:\n120 768 + 155 312 = 276 080 сўм.\nЯнварь-февраль ойларида 200 464 сўм ЖШДС ушлаб қолинган. Март ойи учун солиқ суммаси:\n276 080 – 200 464 = 75 616 сўмга тенг.\n(2 689 600 – 355 200) х 1% = 2 334 400 х 1% = 23 344 сўмга тенг.\nЯнварь-февраль ойларида ШЖБПҲга 16 528 сўм ўтказилган, март ойи учун ажратмалар 6 816 сўмни (23 344 – 16 528) ташкил қилади.\n● СКнинг 179-моддаси 1-бандига мувофиқ, бир йил давомида ЭКИҲнинг 12 бараваригача (118 400 х 12 = 1 420 800 сўм) миқдорда бериладиган моддий ёрдам суммасига ЖШДС солинмайди;\n● СКнинг 179-моддаси 14-бандига кўра юридик шахслардан бир йил мобайнида ЭКИҲнинг 6 баравари (118 400 х 6 = 710 400 сўм) миқдоригача олинган совғаларнинг қийматига ЖШДС солинмайди;\n● СКнинг 180-моддаси иккинчи қисмига мувофиқ имтиёз олиш ҳуқуқига эга бўлган ходимнинг солиқ солинадиган даромадидан ҳар ойда ЭКИҲнинг 4 бараварига тенг сумма (118 400 х 4) х 3 = 1 420 800 сўм) чегирилади.\nСКнинг 180-моддасига кўра имтиёзга ҳақли бўлган ходимга январь-март ойларида 900 000 сўмдан иш ҳақи тўланган. Январь ойида унга 1 500 000 сўм моддий ёрдам кўрсатилган ва 900 000 сўмлик совға топширилган. Ходимнинг ялпи даромади 5 100 000 сўмни (900 000 + 1 500 000 + 900 000 + 900 000 + 900 000) ташкил қилди.\n5 100 000 – 1 420 800 – 710 400 – 1 420 800 = 1 548 000 сўм.\nЖисмоний шахснинг 355 201 сўмдан 1 776 000 сўмгача бўлган даромадига 8,5%лик ставка бўйича солиқ солинади. Январь-март ойлари учун ЖШДС суммаси:\n(1 548 000 – 355 200) х 8,5% = 1 192 800 х 8,5% = 101 388 сўмга тенг.\nЯнварь-февраль ойларида 75 208 сўм ЖШДС ушлаб қолинган. Март ойи учун солиқ суммаси:\n101 388 – 75 208 = 26 180 сўмга тенг.\n(1 548 000 – 355 200) х 1% = 1 192 800 х 1% = 11 928 сўмни ташкил этади.\nЯнварь-февраль ойларида ШЖБПҲга 8 848 сўм ўтказилган, март ойи учун ажратмалар 3 080 сўмни (11 928 – 8 848) ташкил қилади.\nХодимнинг январь-март ойларидаги меҳнатига ойига 1 000 000 сўмдан ҳақ тўланган, йил бошидан ялпи даромад – 3 000 000 сўмни (1 000 000+ 1 000 000 + 1 000 000) ташкил қилади. Унинг аризасига биноан январь ойида корхона 2014–2015 ўқув йилида ўғлининг институтда ўқиши учун 2 100 000 сўм миқдорида ҳақ тўлади, мазкур маблағлар январь ойидан бошлаб тўлиқ сўндирилгунга қадар жисмоний шахснинг даромадларидан ушлаб қолинади.\nХодимнинг аризасига биноан ўқиш учун тўланган ҳақни сўндиришга унинг даромадларидан ҳар ойда 350 000 сўмдан ушлаб қолишга қарор қилинди. Январь-март ойлари учун солиқ солинадиган даромад 1 950 000 (3 000 000 – 1 050 000) сўмга тенг.\n17%лик ставка бўйича солиқ солинадиган даромад суммасини ҳисоблаймиз ва ушбу суммага солиқни ҳисоблаб ёзамиз ҳамда унга 0% ва 8,5%лик ставкалар бўйича солиқ солинадиган даромадлардан олинадиган солиқ суммаларини қўшиш орқали январь-март ойлари учун ЖШДСни чиқарамиз:\n(1 950 000 – 1 776 000) х 17% + 120 768 = 174 000 х 17% + 120 768 = 29 580 + 120 768 = 150 348 сўм.\nЯнварь-февраль ойларида 100 232 сўм ЖШДС ушлаб қолинган. Март ойи учун солиқ суммаси:\n150 348 – 100 232 = 50 116 сўмга тенг.\n(1 950 000 – 355 200) х 1% = 1 594 800 х 1% = 15 948 сўмни ташкил этади.\nЯнварь-февраль ойларида ШЖБПҲга 10 632 сўм ўтказилган, март ойи учун ажратмалар 5 316 сўмни (15 948 – 10 632) ташкил қилади.\n● Агар асосий бўлмаган иш жойидан ёки бошқа юридик шахслардан даромад оладиган жисмоний шахс бухгалтерияга ундан ЖШДСни энг юқори ставкада ушлаб қолиш ҳақида ариза тақдим этса, у ҳолда даромад тўловчи юридик шахс имтиёзларни қўлламаган ҳолда уни энг юқори ставкада ушлаб қолади (СКнинг 186-моддаси тўққизинчи қисми). Бундай ариза мавжуд бўлмаган тақдирда ЖШДС шкала бўйича ушлаб қолинади, солиқ тўловчи эса солиқ органларида ўтган йил учун жами даромадларини кейинги йилнинг 1 апрелига қадар декларациялаши лозим.\nа) Ўриндош ходимга январь-март ойларида ойига 550 000 сўм иш ҳақи тўланган, йил бошидан ялпи даромад – 1 650 000 сўмни (550 000 + 550 000 + 550 000) ташкил қилади. У СКнинг 180-моддаси иккинчи қисмида назарда тутилган имтиёзга эга. Ўриндош бухгалтерияга ЖШДСни энг юқори ставкада ушлаб қолиш ҳақида ариза тақдим этмаган.\n1 650 000 сўм 1 776 000 сўмдан ошмаслиги сабабли, 355 200 сўмгача бўлган суммага 0%лик ставка бўйича, қолган суммага – 8,5%лик ставка бўйича солиқ солинади. Тегишинча, январь-март ойлари учун ЖШДС суммаси:\n(1 650 000 – 355 200) х 8,5% = 1 294 800 х 8,5% = 110 058 сўмга тенг.\nЯнварь-февраль ойларида 73 372 сўм ЖШДС ушлаб қолинган. Март ойи учун солиқ суммаси:\n110 058 – 73 372 = 36 686 сўмга тенг.\nЯнварь-март ойлари учун ШЖБПҲга мажбурий бадаллар 0%лик ставка бўйича солиқ солинадиган даромадни чегирган ҳолда ҳисоблаб чиқарилади:\n(1 650 000 – 355 200) х 1% = 1 294 800 х 1% = 12 948 сўм.\nЯнварь-февраль ойларида ШЖБПҲга 8 632 сўм ўтказилган, март ойи учун ажратмалар 4 316 сўмни (12 948 – 8 632) ташкил қилади.\nМажбурий суғурта бадаллари март ойидаги жами иш ҳақидан ҳисоблаб ўтказилади:\nб) Ўриндош ходимга январь-март ойларида ойига 550 000 сўм иш ҳақи тўланган, йил бошидан ялпи даромад – 1 650 000 сўмни (550 000 + 550 000 + 550 000) ташкил қилади. У бухгалтерияга ЖШДСни энг юқори – 23%лик ставкада ушлаб қолиш ҳақида ариза тақдим этган.\nЎриндошнинг даромади 1 776 000 сўмдан ошмаслигига қарамай (355 200 сўмгача бўлган суммага 0%лик ставка бўйича, ундан ошган қисмига – 8,5%лик ставка бўйича солиқ солинади), ходимнинг аризасига кўра унинг бутун иш ҳақига 23%лик ставка бўйича солиқ солинади. Январь-март ойлари учун ЖШДС суммаси:\n1 650 000 х 23% = 379 500 сўмга тенг.\nФевраль ойида 253 000 сўм ЖШДС ушлаб қолинган. Март ойи учун солиқ суммаси 126 500 сўмга (379 500 – 253 000) тенг.\nЖами иш ҳақидан (ноль ставка бўйича солиқ солинадиган даромадни чегирмаган ҳолда) ШЖБПҲга бадаллар (1%) ҳисоблаб ёзилади. Январь-март ойларида уларнинг суммаси:\n1 650 000 х 1% = 16 500 сўмни ташкил қилади.\nЯнварь-февраль ойларида ШЖБПҲга 11 000 сўм ўтказилган. Март ойи учун ажратмалар 5 500 сўмни (16 500 – 11 000) ташкил қилади.\nСуғурта бадаллари март ойидаги жами иш ҳақига ҳисоблаб ёзилади:\n● Мол-мулкни ижарага беришдан олинган даромадларга 8,5%лик ставка бўйича ЖШДС солинади (СКнинг 181-моддаси).\nХодимнинг январь-март ойларидаги меҳнатига ойига 500 000 сўмдан тўланган, йил бошидан ялпи даромад – 1 500 000 сўмни (500 000 + 500 000 + 500 000) ташкил қилади. Ходим Тошкент шаҳрида жойлашган, майдони 60 кв.м бўлган турар жой биносини 1 январдан бошлаб ижарага бериш тўғрисида иш берувчи билан шартнома тузди ва ҳар ойда 800 000 сўм ижара ҳақи олади.\nМеҳнатга ҳақ тўлаш тарзидаги даромаддан солиқни ҳисоблаймиз. 1 500 000 сўм 1 776 000 сўмдан ошмаганлиги боис, 355 200 сўмгача бўлган суммага 0%лик ставка бўйича, 355 201 сўмдан 1 500 000 сўмгача – 8,5%лик ставка бўйича солиқ солинади:\n(1 500 000 – 355 200) х 8,5% = 1 144 800 х 8,5% = 97 308 сўм.\n(1 500 000 – 355 200) х 1% = 1 144 800 х 1% = 11 448 сўмни ташкил қилади.\nЯнварь-февраль ойларида ШЖБПҲга 7 632 сўм ўтказилган, март ойи учун ажратмалар 3 816 сўмни (11 448 – 7 632) ташкил қилади.\nМарт ойи учун бюджетга (ижара ҳақидан ЖШДСни ҳисобга олган ҳолда):\nЯнги ишга қабул қилинган, илгари бошқа корхонада ишлаган ходимнинг даромадларидан ЖШДС ҳисоб-китоби\n● Кодекснинг 186-моддаси бешинчи қисмига мувофиқ йил мобайнида асосий иш (хизмат, ўқиш) жойи ўзгарган тақдирда, жисмоний шахс жорий йилда ўзига тўланган даромадлар ва ушлаб қолинган ЖШДС суммалари тўғрисидаги маълумотномани янги асосий иш (хизмат, ўқиш) жойидаги бухгалтерияга дастлабки иш ҳақи ҳисоблангунига қадар тақдим этиши шарт. Маълумотнома ёки СТИР (шунингдек ШЖБПҲ – агар очилган бўлса) тақдим этилмаган тақдирда, солиқ энг юқори ставка бўйича ушлаб қолинади. Мазкур ҳужжатлар кейинчалик тақдим этилган тақдирда, илгариги асосий иш жойида олинган даромадлар инобатга олинган ҳолда қайта ҳисоб-китоб қилинади.\nФевраль ойида янги ходим ишга қабул қилинди. Унга 600 000 сўм иш ҳақи ҳисоблаб ёзилди. У бухгалтерияга илгариги асосий иш жойидан маълумотнома ва СТИРни тақдим этмаган.\nМарт ойида ходим бухгалтерияга илгариги асосий иш жойидан маълумотномани ҳам тақдим этмаган ва унинг февраль-март ойларидаги даромадларидан солиқ энг юқори ставкада ушланади:\n600 000 + 600 000 = 1 200 000 х 23% = 276 000 сўм.\nФевраль ойида 138 000 сўм ЖШДС ушлаб қолинган. Март ойи учун солиқ суммаси:\n276 000 – 138 000 = 138 000 сўмга тенг.\nЖами тўланган суммага шкала бўйича эмас, балки жисмоний шахсларнинг даромадларидан олинадиган солиқнинг энг юқори ставкаси (23%) бўйича солиқ солинади. Шу боис ШЖБПҲга бадалларни (ҳисобланган иш ҳақидан 1%) ҳисоблаб ёзиш учун ноль ставка бўйича солиқ солинадиган даромадни (ЭКИҲнинг 1 баравари) чегирмаган ҳолда, жами даромад суммаси олинади. Февраль-март ойлари учун ШЖБПҲга мажбурий бадаллар суммаси:\n1 200 000 х 1% = 12 000 сўмга тенг.\nФевраль ойида ШЖБПҲга 6 000 сўм ўтказилган, март ойи учун ажратмалар 6 000 сўмни (12 000 – 6 000) ташкил қилади.\n● СКнинг 179-моддаси 31-бандига мувофиқ Халқ банкидаги ШЖБПҲга ихтиёрий равишда йўналтириладиган иш ҳақи ва бошқа солиқ солинадиган даромадлар суммасига ЖШДС солинмайди.\nФевраль ойида йил бошидан ишламаган янги ходим ишга қабул қилинди. Унга ойига 700 000 сўм иш ҳақи белгиланди. Ходимнинг йил бошидан жами даромади 1 400 000 сўмни (700 000 + 700 000) ташкил қилади. У бухгалтерияга СТИР топширди ва унинг иш ҳақидан 300 000 сўмни ШЖБПҲга ихтиёрий бадал сифатида ўтказишни сўраб ариза тақдим этди.\n1 400 000 – 600 000 = 800 000 сўм.\nФевраль-март ойлари учун меҳнатга ҳақ тўлаш тарзидаги даромаддан солиқни ҳисоблаймиз. 800 000 сўм 1 776 000 сўмдан ошмаганлиги боис, 355 200 сўмгача бўлган суммага 0%лик ставка бўйича, ундан юқори суммага – 8,5%лик ставка бўйича солиқ солинади:\n(800 000 – 355 200) х 8,5% = 444 800 х 8,5% = 37 808 сўм.\nФевраль ойида 13 872 сўм ЖШДС ушлаб қолинган. Март ойи учун солиқ суммаси:\n37 808 – 13 872 = 23 936 сўмга тенг.\n(800 000 – 355 200) х 1% = 444 800 х 1% = 4 448 сўм.\nФевраль ойида ШЖБПҲга 1 632 сўм ўтказилган, март ойи учун ажратмалар 2 816 сўмни (4 448 – 1 632) ташкил қилади.\n*Январь ойи учун Жисмоний шахсларнинг даромадидан олинадиган солиқ ва бошқа мажбурий тўловларнинг ҳисоб-китоби услубияти «СБХ»нинг 20.01.2015 йилдаги 3 (1067)-сонида, февраль ойи учун 24.02.2015 йилдаги 8 (1072)-сонида чоп этилган.


Зоминда 50 нафар зиёратчи Умра сафарига йўл олишди » Зомин туман ҳокимлиги расмий сайти\nЗомин туман ҳокимлиги » Янгиликлар » Зоминда 50 нафар зиёратчи Умра сафарига йўл олишди\nЗоминда 50 нафар зиёратчи Умра сафарига йўл олишди\n20 февраль 2020 йил\nЎтган йилдан бошлаб Умра сафарига борувчи зиёратчиларнинг сонини белгилаш бўйича (квота) чекловлар олиб ташланиши бу борадаги муҳим янгиликлардан бири бўлди дейиш мумкин.\nБугун – 20 февраль куни Зомин шаҳри марказидаги “Маърифат” жоме масжидида туманимизнинг 50 нафар онахонларини муқаддас Умра зиёратига кузатиш маросими бўлиб ўтди.\nМаросимда туман ҳокими А.Абдуғаниев, ташкилот ва муассаса вакиллари, зиёратчиларнинг яқинлари ҳамда кенг жамоатчилик иштирок этди.\nСафар олдидан туман ҳокими зиёратчиларга оқ йўл тилаб, барча мўмин-мусулмонлар боришни орзу қиладиган муқаддас заминда юртимиз тинчлиги, халқимиз фаровонлиги, Муҳтарам Президентимиз омонлигини тилаб дуо қилишларини сўради.\n– Ушбу сафарнинг яна бир жиҳатини алоҳида эътиборга олишингизни сўрардим, деди туман ҳокими. Ҳозирга қадар Ўзбекистондаги ҳеч бир тумандан бирдани 50 нафар фуқаро Умра сафарига бормаган. Бу ҳам ўзи хос бир натижа, амалга оширилаётган халқпарвар сиёсатнинг, эзгу ишларнинг амалий ифодаси дейиш мумкин.\nЗиёратчилар автобусда Тошкент шаҳрига етиб бориб, Тошкент-Мадина йўналиши бўйича учишлари режалаштирилган.\nСаудия Арабистонига учаётган зоминлик зиёратчилар аввало Мадина шаҳридаги муқаддас қадамжоларни зиёрат қилганидан сўнг Макка шаҳрига йўл олишади. Зиёратчилар учун мавсум давомида меҳмонхоналар, ошхона ва транспорт хизматлари юқори савияда ташкил этилади.\nЯна бир мактабгача таълим муассасаси фойдаланишга топширилди


Буни темир йўл тизимида амалга оширилаётган истиқболли лойиҳалар ҳам тасдиқлайди.\nДарҳақиқат, бугунги кунда республикамизда темир йўл инфратузилмасини ривожлантириш, янги йўлларни қуриш орқали транспорт йўлакларини кенгайтириш, ягона миллий темир йўл тизимини шакллантириш тараққиётнинг муҳим ва стратегик йўналишларидан бирига айланган. Президентимиз томонидан бу соҳага қаратилаётган алоҳида эътибор туфайли мустақиллик йилларида кўплаб улкан лойиҳалар, жумладан, “Тошгузар — Бойсун — Қумқўрғон” темир йўли қурилиши муваффақиятли бажарилди.\n“Аср мўъжизаси” деб ном олган мазкур темир йўлнинг мамлакатимиз иқтисодиётида тутган ўрни беқиёс. Хусусан, у ишга туширилгач, минтақанинг табиий ер ости бойликларини ўзлаштириш учун янги имкониятлар пайдо бўлди. Темир йўл ён-атрофида кўплаб саноат корхоналари, маиший объектлар қад ростлади. Минглаб иш ўринлари ташкил этилди. Энг муҳими, янги йўл шарофати билан юк ва йўловчи ташиш масофаси 170 километр қисқарди. Натижада линия бўйлаб ташилаётган транзит ва маҳаллий юклар салмоғи сезиларли даражада кўпайди.\nЯгона миллий темир йўл тизими барпо этишга йўналтирилган лойиҳалардан яна бири Амударё узра қад ростлаган муҳташам кўприкдир. Узунлиги 681 метрга тенг мазкур иншоот пойтахтимиздан Хоразм вилояти ва Қорақалпоғистон Республикасига қатновчи поездларнинг ҳаракат вақтини 5,5 соат, масофани эса 300 километр қисқартирди.\nБундан ташқари, темир йўлларни электрлаштириш инфратузилмаси тобора жаҳон стандартларига мослаштириб борилаяпти. Кейинги йилларда “Тошкент — Самарқанд”, “Мароқанд — Қарши”, “Қарши — Термиз”, “Самарқанд — Бухоро” йўналишларини электрлаштириш бўйича амалга оширилаётган ишлар фикримиз тасдиғидир. Бу йўллар поездлардан фойдаланиш ва ёнилғи сарфини тежаш, юк ҳамда йўловчи ташиш вақтини камайтиришга хизмат қилади.\nАйтайлик, бундан икки йил аввал бошланган “Мароқанд — Қарши” участкасини электрлаштириш ишлари шу кунларда якунига етказилиш арафасида турибди. Осиё тараққиёт банкининг имтиёзли кредити ва “Ўзбекистон темир йўллари” акциядорлик жамияти маблағлари ҳисобидан ҳаётга татбиқ этилаётган бу лойиҳа темир йўлни электрлаштириш баробарида, линияга халқаро андозаларга мос алоқа ва коммуникация технологияларини жалб қилиш, замонавий иншоотларни барпо этишга ҳам мустаҳкам пойдевор яратди. Айни пайтда ундаги “Гумбаз”, “Улус”, “Жом”, “Айритом”, “Алотун”, “Нигуз”, “Қашқадарё” каби ўнлаб станциялар йўловчи ва поездларга замонавий хизмат кўрсатишга шай.\n325 километрлик “Қарши — Термиз” участкасидаги электрлаштириш жараёни эса Япония ҳукуматининг “Тараққиётга расмий ёрдам” дастури доирасида амалга оширилмоқда. Эътиборли жиҳати, бу лойиҳа келгусида миллий темир йўл тизимининг муҳим бўлаги ҳисобланган “Тошгузар — Бойсун — Қумқўрғон” темир йўл линиясини тўлиқ электрлаштириш имконини беради.\n“Тўқимачи — Ангрен” темир йўлининг электрлаштирилиши эса яна бир янги лойиҳа — “Ангрен — Поп” электрлаштирилган темир йўли қурилиши учун муҳим пойдевор яратди. Ҳозирги кунда “Ўзбекистон темир йўллари” акциядорлик жамияти ва Хитойнинг “China Railway Tunnel Group” компанияси томонидан қурилаётган мазкур темир йўл линиясида бунёдкорлик ишлари жадал давом эттирилмоқда.\nУшбу улкан қурилиш объекти узунлиги 19,1 километр бўлган туннель, 285 та cув ўтказиш ва олтита йўл ўтказгич иншооти, 19 та темир йўл кўприги, олтита станция ҳамда иккита вокзал қурилишини ўз ичига олган.\n— Туннелнинг асосий қисмини қазиш ишлари ғарбий ва шарқий порталлар ҳамда қўшимча учта ёнбош шахтада олиб борилмоқда, — дейди “Ангрен — Поп” электрлаштирилган темир йўл линияси лойиҳасини амалга ошириш гуруҳи раҳбари Наврўз Эркинов. — Яъни темир йўлнинг ҳар икки тарафида бунёдкорлик ишлари тўхтовсиз амалга оширилмоқда. Натижада шу кунгача туннелнинг 14 километри қуриб битказилди. Тайёр бўлган йўлларга эса пешма-пеш пўлат излар ётқизилиб, кўприк, сунъий иншоотлар ҳамда электрлаштириш ишлари босқичма-босқич бажарилаётир.\nБундан ташқари, туннелдаги бунёдкорлик ишларининг сифати ҳам доимий назоратимизда турибди. Яъни бунинг учун Германиянинг “DB International” компаниясидан мутахассислар жалб этилган. Улар бу ердаги ҳар бир жараённи бевосита кузатиб, ўзларининг баҳосини бериб боришади. Зарур пайтларда эса маслаҳатлашилади.\nБу мўъжизавий қурилиш келгусида юртимиз ва Марказий Осиё давлатларидан ташқари, бошқа мамлакатларнинг ҳам Европа минтақасига чиқиши, савдо-иқтисодий алоқаларнинг мустаҳкамланишида муҳим ўрин тутади. Бошқача айтганда, янги йўлнинг ишга туширилиши билан юкларни ташиш бир неча карра арзонлашиб, уларни етказиб бериш муддати икки баробар қисқаради.\n— Бугунги кунгача мазкур темир йўл линиясининг Поп томонидан туннелгача бўлган қисмидаги 65 километр масофаси ҳамда 5 та бекатни электрлаштириш ишларини бажардик, — дейди “Энергомонтаж поезди” унитар корхонаси бошлиғининг ўринбосари Ислом Муҳиддинов. — Бу вазифанинг тўқсон беш фоизи амалга оширилди, деганидир. Қолган қисми ҳам Мустақиллигимизнинг 24 йиллиги байрамигача тўлиқ электрлаштирилади. Энг муҳими, бунда ўзимизда ишлаб чиқарилган маҳсулотлардан фойдаланаяпмиз. Қолаверса, мутахассисларимиз ҳам маҳаллий ёшлардан иборат. Буларнинг барчаси ишимизни сифатли ва ўз вақтида бажариш имконини бераяпти.\nҚайд этганимиздек, мамлакатимиз темир йўл тизимида ҳаётга татбиқ қилинаётган бу каби лойиҳалар иқтисодиётимиз салоҳиятини юксалтириш баробарида, унинг халқаро майдондаги нуфузи ва халқимизнинг турмуш фаровонлигини оширишга ҳисса қўшиши билан ғоятда аҳамиятлидир.\n— Тоғ орқали темир йўл ўтказилиши ҳақида эшитганимизда, барчамизнинг ҳайратланганимиз рост, — дейди “Нуроний” жамғармасининг Поп тумани бўлими бошлиғи Нуриддин Тошматов. — Негаки, бу юмуш биз учун бир афсона эди-да. Қаранг, бугун ушбу афсонанинг ҳақиқатга айланганини ўз кўзимиз билан кўриб турибмиз.\nЯқинда бутун водий вилоятларидан бир гуруҳ кексалар йиғилиб, инсон қўли билан яратилаётган ушбу мўъжизани кўриш учун тоғ бағрига чиқдик. Офтоб нурларида товланиб турган темир излар, барпо этилаётган ҳар томонлама қулай вокзал ва станциялар, уларнинг атрофидаги тураржойларни кўриб, унинг бунёдкорлари меҳнатига яна бир бор қойил қолдик. Ахир, кечагина бу каби йўлларни орзу қилиш у ёқда турсин, хаёлга келтириш ҳам мушкул эди. Бугун эса Истиқлол шарофати, Юртбошимиз томонидан олиб борилаётган оқилона сиёсат туфайли бундай орзуларимиз бирин-кетин рўёбга чиқмоқда. Бундан ҳар қанча фахрлансак, ғурурлансак арзийди, албатта.\nЧиндан ҳам, тизимда рўй бераётган ўзгаришлар, янгиланишлар халқимизнинг асрий ниятларини амалга ошириш орқали уларнинг турмушини янада фаровонлаштириш, иқтисодиётимизни барқарор ривожлантиришга хизмат қилаяпти. Тизимда келгусида яна кўплаб истиқболли лойиҳалар рўёбга чиқарилишини инобатга олсак, бу борадаги ютуқлар залвори бундан-да ортиб бораверади.\nМазкур рукндаги бошқа мақолалар: « Ҳар жабҳада фаол ёшлар\tИстиқболли лойиҳа шарофати »


Ёш мусиқачилар ўртасидаги “Санъат ғунчалари» Республика кўрик – танлови « “Sog'lom avlod uchun” ҲҚБХХФ сайти\nЁш мусиқачилар ўртасидаги “Санъат ғунчалари» Республика кўрик – танлови\n2014 йил 27 Martда киритилган. Рукни: Янгиликлар 1 851 марта кўрилган.\n25 март куни соат 15:00 да танлов ғолибларини тақдирлаш ва ёпилиш маросими (Ўзбекистон Давлат Консерваторияси Катта зали) ўтказилди.\nСизга маълумки, фонд томонидан иқтидорли болаларни қўллаб қувватлаш ва уларни рағбатлантириш мақсадида, бир қатор Республика ва Халқаро миқёсида танловлар ўтказилиниб келинмоқда. Жумладан, “Соғлом авлод учун” халқаро хайрия фонди, Ўзбекистон Республикаси Халқ таълими вазирлиги ҳамда Ўзбекистон Бастакорлар уюшмаси ҳамкорликда мусиқа мактаблари ўқувчилари ўртасидаги анъанавий тарзда ўтказилиб келаётган “Санъат ғунчалари” Республика ёш мусиқачилар кўрик-танлови бунинг мисолидир.\n2014 йил 24-26 март кунлари анъанавий ўтказилиб келинаётган ёш мусиқачилар ўртасидаги навбатдаги “Санъат ғунчалари” Республика кўрик-танлови бўлиб ўтди. Танловда Қорақалпоғистон Республикаси, вилоятлар ва Тошкент шаҳридаги мусиқа мактабларида таълим олувчи вилоят босқичларида ғолибликни қўлга киритган жами 250 нафарга яқин ёш иқтидорли мусиқачилар ўзаро беллашдилар. Танлов Республика ихтисослаштирилган мусиқа ва санъат академик лицейи зали ва Ўзбекистон Давлат Консерваторияси Кичик залида зарбли ва дамли чолғу асбоблари ижро йўналишида кичик гуруҳ 9 ёшдан 13 ёшгача, катта гуруҳ 14 ёшдан 16 ёшгача бўлган мусиқачилар бор иқтидорларини сарфлаб ўз маҳоратларини намоён этдилар. Иштирокчиларни тажрибали ҳайъат аъзолари томонидан баҳоланиб борилди.\n2014 йил 24 март куни соат 10:00 да Республика ихтисослаштирилган мусика ва санъат акдемик лицейи залида тантанали очилиш ва қуръа ташлаш маросими ўтказилди.\nсоат 11:00 – 19:00гача А-блокда танловнинг дамли чолғулар йўналишининг кичик гуруҳлари бўйича асарлар ижроси (блок флейтадан) бошланади.\nсоат 11:00 – 19:00 гача Б-блокда танловнинг зарбли чолғулар йўналиши бўйича асарлар ижроси бошланади.\n25 март куни соат 09:00 – 15:00 гача А-блокда танловнинг дамли катта гуруҳларнинг I босқич танлови ўтказилди. 15:20-19:00 гача катта гуруҳларнинг танлови (ёғоч дамли чолғулар учун) II босқич танлови (РИМСАЛ зали) ўтказилди.\n25 март куни соат 09:00 – 12:00 гача катта гуруҳларнинг (мис дамли чолғулар учун) II босқич танлови (РИМСАЛ зали) ўтказилди.\nҒолиб ва совриндорларига “Соғлом авлод учун” жамғармаси томонидан диплом ва қимматбаҳо эсдалик совғалари билан тақдирландилар. Мазкур танлов иштирокчилар учун ҳақиқий байрамга, мусиқа ва санъат байрамига айланди десак, муболаға бўлмайди.\nКўрик-танловни ўтказишдан кўзланган асосий мақсад иқтидорли болаларни аниқлаш ва уларни ҳар томонлама қўллаб-қувватлаш. Чекка ҳудудларда истиқомат қилувчи ёшларни жалб этиш орқали юқоридаги санъат турларини кенг тарғиб этишдир. Ишонамизки, бу каби тадбирлар ёш истедодларга имконият эшикларини очиб беради. Баркамол авлод – Ватаннинг бахти бўлганидек, Ватанини улуғлаш ҳар бир инсон учун бахтдир.


Трамп Путин билан учрашмоқчи\n10:30 / 03.11.2017\nАҚШ президенти Дональд Трампнинг маълум қилишича, Вьетнамда Россия президенти Владимир Путин билан Осиё-Тинч океани иқтисодий ҳамкорлиги (ОТИҲ) саммити майдонларида учрашиши мумкин.\n«Бу жуда муҳим сафар. Биз Путин билан учрашишимиз мумкин... бу жуда муҳим. Улар бизга Шимолий Корея, Сурия бўйича ёрдам бериши мумкин. Биз Украина ҳақида ҳам гаплашиб олишимиз керак», - дея айтиб ўтди у Fox News телеканалига берган интервьюсида.\nОсиё-Тинч океани иқтисодий ҳамкорлиги давлатлари раҳбарларининг саммити 6-11 ноябрь кунлари Вьетнамнинг Дананг шаҳрида бўлиб ўтади.\nАввалроқ, Оқ уй раҳбарининг миллий хавфсизлик бўйича маслаҳатчиси Ҳерберт Макмастер Путиннинг Трамп билан учрашуви масаласи ҳозирча ҳал этилмаганини маълум қилганди. Россия президенти матбуот котиби Дмитрий Песков ҳам ОТИҲ саммитида мамлакатлар раҳбарларининг музокаралари ҳақида аниқ маълумот йўқлигини айтганди.\nБундан аввал Трамп ва Путин июль ойида G20 саммити доирасида Германияда учрашишганди.


Болакай билан суҳбат\nЯқинда бўлган воқеа. Ишдан қайтаётиб, йўлдаги супермаркетга тўхтадим. Керакли нарсаларни харид қилиб, энди машинага ўтириб кетаётгандим, бир болакай югуриб келди ва “Ака, фалон жойгача олиб бориб қўйинг” деди. Йўлим бўлганлиги учун, “ўтиринг” дедим.\nМашинанинг олдига ўтиргач, йўлга чиқдик. Бола чўнтагини кавлаб, сўз бошлади:\n- 2 минг сўм берсам бўладими?\n- Йўғей, қўяверинг, пулингиз шартмас.\n- Олаверинг, ака, Сиз ҳам кўчага бола-чақамни боқаман деб чиққансиз-ку.\nБоланинг ҳозиржавоблиги завқимни келтирди ва кулиб юбордим )) Унинг суҳбатини олгим келди.\n- Нечанчи синфда ўқийсиз?\n- 6-синфда, лекин ҳозир ишлаяпман.\n- Қаерда ишлаяпсиз?\n- Paynet’да, программистга шогирд тушганман.\n- Нима иш қиласиз уёқда?\n- Ҳар хил ишлар. Пайнетдан пул тўлайман, телефонларга қўшиқ, программа ёзаман, 3х4 расм чиқараман, фотошоп қиламан, ламинация, ксерокопия қиламан.\n- Расмга ҳам ўзиз оласизми?\n- Ҳа, ўзим. Бу ишлар унча қийинмас. Агар мабодо кимдир қийинроқ иш сўраб чиқиб қолса, унда устозимни кутиб туришини айтаман.\n- Ойлик ҳам берадими устозингиз ёки шунчаки ёрдам берасизми?\n- Йўқ, ойлик беради. Кунига 10 минг сўмдан.\n- Ойига 300 минг сўм бўларканда?\n- Ҳа, шунақа. Менга бўладида шу пул, ака. Мактабга уст-бошим, дафтар-китобимни қилиб оламан.\n- Ия, албатта. Шу пулга 1 ой ишлаётган катталар ҳам кўпку. Биринчи йил ишлашингизми?\n- Йўқ, ўтган йили ҳам ишлаганман.\n- 5-синфлигингизда нима иш қилгансиз?\n- Сомсахонада ишлаганман.\n- Нима иш қилгансиз у ерда?\n- Шу, хамир қориб, сомсага қолип очишга, сомса тугишга ёрдам берардим.\n- Ўтган йили ҳам ойлик олганмисиз?\n- Ҳа, олганман. 200 минг сўм.\n- Ия, унда ойлигингиз 100 минг сўмга кўтарилибди-да?\n- Ҳа, шунақа, ойлигим ошди. Бу ҳам майлию, ўтган йилги ишим қийин эди. Ёзда сомсахона жуда исиб кетарди, нафас олиш қийинлашиб кетарди. Ҳозир кондиционерли хонада, салқингинада ишлаб ўтирибман, ишим ҳам унча қийинмас. Лекин ўтган йили яхши томони, ҳар куни ҳовузда сузардим (кулади).\n- Қойил. 4-синфлигингизда нима қилгансиз?\n- 4-синфлигимда паркда ишлаганман. Акаларимга ёрдам берганман. Ёш болаларни кичкина ўзи юрар машиналарда айлантириб чиқардим.\n- Акаларингиз ойлик беришганми?\n- Йўқ, лекин мактабга уст-бошимни қилиб беришган.\n- 3-синфлигингизда нима қилгансиз? (ажабланиб сўрайман)\n- У пайтда ишламаганман, 4-синфдан ишлашни бошладим.\n- Мактаб пайтида ҳам ишлайсизми? Ўқишингизга халақит қилмайдими бу?\n- Ота-онам мактаб пайти ишлашга рухсат беришмайди. Мактаб пайти тўлиқ дарсларга бораман. Фақат ёзги таътилда бўш ўтирмай деб, ишлаяпманда. Ҳунар ўргансам ўзим учун яхшику, ака.\nШу гапларни айтар экан, болакайнинг ота-онасига ичимда минг раҳмат айтдим. Фарзандининг ўқишини биринчи ўринга қўядиган ота-оналарни кўрсам, эшитсам, хурсанд бўлиб кетаман.\n- Ўқишингиз яхшими ўзи? Неча баҳога ўқийсиз?\n- Ҳа, яхши, 4-5 баҳога ўқийман. Мактабимни яхши кўраман, устозларимиз ҳам яхши.\nШу жойга келганда, бола айтган манзилга етиб келдик. Тушар экан, 2 та минг сўмликни узатди. “Ўзингизга олиб қўяверинг, ростдан йўл-йўлакай олиб келдим” дедим. “Раҳмат, ака, умрингиздан барака топинг” дея машинадан тушиб, узоқлаша бошлади.\nШунда бирдан ёдимга тушдию, шошилиб “Исмингиз нима?” деб сўрадим. “Илҳом” деди узоқдан.\nБилимни биринчи ўринга қўядиган, мактабини севадиган, лекин шу билан бир қаторда зарурият туғилганда меҳнатдан қочмайдиган, ота-онасига, оиласига ёрдам бўлсин деб, касб ва ҳунарга меҳр қўйган, шижоатли, софдил ва энг асосийси келажакдан катта умиди бор, кўзи ёниб турган Илҳомлар кўпаяверсин, деб ният қилдим.\nShow 100 comments out of 237\nИчим тулиб кузимга ёш келди. Шунака ёшлар борлигидан хурсандман. Купчилик ёшлар компьютер уйинхоналарда вактини бехуда утказяпди.\nJuda tasirlanib ketdim .raxmat shunday ota onalarga kelajagi buyuk farzandlarni voyaga yetqazetganlari uchun.ko'zimga yosh kelib yuzimni yonimdagilardan olib qochaman deb ularga ham bir nazar tashlasam ularni ham ko'zlari nam bo'lganidan jiiim bo'lib qolgan ekan bizning ham farzandlarimiz yetuk vatanga safoqatli bilimli bo'lib ulg'aysin


Honor 50 сериясидаги смартфонлар Ўзбекистонда ҳам сотилиши маълум бўлди (+нархлар) | Mobinfo.uz\nHonor бренди Хитойда 2021 йилги янги топ-смартфонлари линейкаси тақдимотини ўтказди. Серияга Honor 50 асос мобели, Honor 50 Pro топ-модели ва анзон Honor 50 SE моделлари кирди. Янги серияга охирги икки йилда илк марта Google компаниясининг барча сервислари қайтарилди.\nHonor 50, Honor 50 Pro ва Honor 50 Se техник характеристикалари:\nHonor 50 модели ташқи жиҳатдан Huawei P50 камерофони илан бир хил. Бюджет сегмантдаги Honor 50 модели эса ён томонлари эгилган дисплей билан жиҳозланди. Honor 50 Pro моделида эса фронталь камера икки модулдан иборат.\nHonor 50 модели\nHonor 50 Pro модели\nБазавий Honor 50 ва мукаммалроқ Honor 50 Pro моделлари 6-нмли Snapdragon 778G процессторида ишлайди, Тезкор а доимий хотира ҳажми 8 ёки 12 ГБ / 128 ёки 256 ГБ бўлиши мумкин. Асосий камераалар бир хил бўлиб, уларнинг сони тўртта: 100 Мп, ультракенг 8 Мп, макро-модуль ва 2 Мплик чуқурлик сенсори. Базовий Honor 50 дисплейи кичикроқ, селфи-камераси битта, аккумулятори эса каттароқ. Арзон Honor 50 SE модели эса MediaTek Dimensity 900 платформасига қурилган.\nHonor 50 SE модели\nҲар уч модель глобаль бозорга чиқади ва қуйидаги мвамлакатлар, шу жумладан, Ўзбекистонда ҳам сотилади.\nХитойдаги нархлар ҳозирча қуйидагича:\n8 ГБ ОЗУ + 256 ГБ флэш-хотира — 3699 юаней ($578)\n12 ГБ ОЗУ + 256 ГБ флэш- хотира — 3999 юаней ($625)\n8 ГБ ОЗУ + 128 ГБ флэш- хотира — 2 699 юаней ($422)\n8 ГБ ОЗУ + 256 ГБ флэш- хотира — 2999 юаней ($469)\n12 ГБ ОЗУ + 256 ГБ флэш- хотира — 3399 юаней ($531)\n6 ГБ ОЗУ + 128 ГБ флэш- хотира — 2399 юаней ($374)\n8 ГБ ОЗУ + 256 ГБ флэш- хотира — 2699 юаней ($422)\nАвгуст ойининг энг кучли 10 смартфони\n← Xiaomi жаҳон смартфон бозорида 2-ўринга чиқди COVID-19га қарши капсула шаклида вакцина яратилди →


21:15Клопп жаҳоннинг энг бақувват футболчисининг хоҳишини бир зумда амалга оширди 1 20:52Coca Cola Суперлигаси. "Қўқон-1912" "Насаф" билан ўйинда ўз майдонида илк бор очко йўқотди 113 20:51Coca Cola Суперлигаси. "Машъал" 10 йиллик танаффусдан сўнг "Локомотив"ни мағлуб этди 25 20:45КАРИКАТУРА. Клопп Гвардиоланинг рекордини янгилай оладими? 1 20:30Зидан Бэйлнинг трибунадаги "қилиқлар"ига муносабат билдирди 6 20:10Азар автомобиллар коллекциясига ярим миллион евролик Lamborghini'ни қўшиб қўйди 10 19:45“Аталанта”нинг етакчи футболчиларидан бири сузиш ҳавзаси четида сирғалиб кетиб, бошидан жароҳатланди 0 19:30“Барселона” Коутиньони АПЛнинг 2 жамоасига таклиф қилди 1 19:18Моуринью Клоппдан фарқли равишда “Ман Сити”дан тақиқ олиб ташланишини “шармандалик”, дея баҳолади 25 18:49Карикатура: Ферги ва Оле даври 4 18:25Клопп "Сити"дан тақиқ олиниши ҳақида: "Мен мамнунман. Агар уларда келаси мавсумда 10-12та ўйин кам бўлганида, АПЛ жамоаларида умуман имкон қолмасди" 8 18:00"Ницца" "Севилья" билан Лопеш борасида музокараларни бошлади 0 17:53Санжар Рашидов ва Шароф Муҳитдиновни табриклаймиз 2 17:30Бразилиялик футболчи "Наполи"дан кетмоқчи 0 17:05Карикатура: "Реал" "Гранада"ни мағлуб этди ва Ла Лига чемпионлигига анча яқинлашиб олди 0\nУлуғбек Бақоев: "Футболчиларимга ажойиб ўйин учун раҳмат айтаман" 11